Burung gagak cabut bendera Israel tular seolah petanda

TEBING BARAT, 12 Syawal 1444H, Rabu – Video burung gagak ‘menyerang’ bendera negara haram Israel di pintu masuk penempatan di Tebing Barat yang diduduki dikongsi secara meluas baru-baru ini.

Dalam video itu, penceroboh haram Yahudi kedengaran menjerit dalam bahasa Ibrani kepada burung itu supaya meninggalkan bendera berkenaan.

Seorang lelaki menyifatkannya sebagai ‘anarkis’, apabila di akhir video, burung gagak mencabut bendera dari tiang, dan lelaki itu mengakui terkejut dengan kejadian tersebut.

Di Gaza, aktivis Palestin Jihad Helles menulis ciapan: “Gagak ini sekali lagi mengajar kita apa yang perlu dilakukan”, merujuk kepada kisah yang dipetik dalam Bible dan Al-Quran, apabila seekor burung gagak mengajar Qabil bagaimana untuk mengebumikan saudaranya Habil, yang baru sahaja dibunuh.

“Burung gagak itu telah dihantar oleh Tuhan kepada Qabil ketika dia membunuh saudaranya Habil, untuk mengajarnya cara menguburkan saudaranya. Maha Suci Allah, burung gagak ini menuju ke bendera Zionis mewakili mereka yang ditindas,” katanya.

Wartawan Haaretz, Nir Hassoun, yang menyiarkan semula video ini di akaun Twitternya, menulis ciapan di laman Twitter: “Tuhan sudah pasti memberi petanda sesuatu, tetapi kita tidak tahu apa sebenarnya.”

Seorang pengguna Palestin hanya menjawab: “Bahkan burung gagak menolak normalisasi,” merujuk kepada penubuhan hubungan diplomatik antara beberapa negara Arab dan Israel.

Manakala yang lain bertindak balas dengan menerbitkan video burung lain – dan seekor kucing – menyerang bendera Israel. – Agensi


PAS, UMNO perlu henti serangan sesama sendiri

BANGI, 21 Rejab 1443H, Rabu – Mursyidul Am PAS, Datuk Hashim Jasin menegur pemimpin PAS dan UMNO supaya menghentikan serangan sesama sendiri terutama menjelang Pilihan Raya Negeri (PRN) Johor bulan depan.

Beliau mengingatkan semula pemimpin kedua-dua parti bahawa musuh sebenar mereka adalah Pakatan Harapan (PH).

Meskipun tidak dapat mengelakkan pertembungan tiga penjuru, Hashim berkata, kedua-dua parti perlu menghentikan serangan sesama sendiri.

“Nampaknya pertembungan tiga penjuru tak dapat dielakkan. Saya seru kedua-dua pihak iaitu PAS dan UMNO henti serangan antara dua parti.

“Fikir panjang, kita ke hadapan, kita perlu berpadu. Kalau ada sedikit terluka, lupakan,” katanya seperti dipetik portal tempatan, hari ini.

Pada masa sama, beliau masih mengharapkan supaya Muafakat Nasional (MN) dapat dipertahankan demi kepentingan ummah.

Hashim berkata, pemimpin PAS dan UMNO perlu menganggap PRN Johor seperti ‘pertandingan adik-beradik’ yang tidak perlu membawa kepada permusuhan.

28 Januari lalu, Presiden PAS, Tan Sri Abdul Hadi Awang menganggap tindakan UMNO yang seolah-olah mengetepikan parti tersebut umpama itik patah kaki yang mahu berenang sendiri setelah sembuh.

Perkara itu dibidas kembali Presiden UMNO, Datuk Seri Ahmad Zahid Hamidi yang menyarankan Abdul Hadi menukar kerjaya daripada ahli politik kepada ahli zoologi.


Produk makanan bernilai RM54,402 dirampas salah guna logo halal

BUKIT MERTAJAM, 22 Jamadilakhir 1443H, Selasa – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas pelbagai produk makanan bernilai RM54,402.90 kerana menyalahgunakan penandaan logo halal pada barangan dalam pemeriksaan di sebuah premis di Bukit Tengah, di sini.

Pengarahnya Mohd Ridzuan Ab Ghapar berkata KPDNHEP negeri telah membuat pemeriksaan di premis dipercayai memproses barangan makanan berkenaan pada 11 pagi hasil aduan orang ramai dan mendapati beberapa barangan di situ menggunakan penandaan logo halal tanpa diperakukan oleh pihak berkuasa.

“Semasa pemeriksaan dijalankan kami mendapati premis itu mengeluarkan beberapa jenis barangan seperti minyak bijan, minyak biji sawi, air ros (mawar), air lemuju dan kapur yang menggunakan penandaan logo halal tanpa diperakukan oleh pihak berkuasa berwibawa.

“Ekoran itu, KPDNHEP Pulau Pinang telah menyita 4,392 unit minyak bijan, minyak biji sawi (3,192 unit), air ros (mawar) (7,968 unit), air lemuju (2,580 unit) dan 5,916 unit kapur yang kesemuanya bernilai RM54,402.90 kerana menggunakan penandaan logo halal tanpa kebenaran,” katanya dalam kenyataan.

Katanya kes itu disiasat menurut Akta Perihal Dagangan 2011 dan KPDNHEP Pulau Pinang memberi amaran kepada peniaga supaya beretika serta tidak menggunakan penandaan halal tanpa diperakui halal oleh pihak berkuasa. – Bernama


Kerjasama dengan PN: GTA umum 2, 3 hari sebelum penamaan calon

Oleh Ainul Illia Meor Suzurudin

PUTRAJAYA, 1 Rabiulakhir 1444H, Khamis – Keputusan sama ada Gerakan Tanah Air (GTA) akan bekerjasama bersama parti lain termasuk Perikatan Nasional (PN) bagi menghadapi Pilihan Raya Umum Ke 15 (PRU15) akan diumumkan tidak lama lagi.

Pengerusi Penaja GTA, Tun Dr Mahathir Mohamad yang optimis dengan cadangan kerjasama itu berkata, ketika ini sebarang keputusan rasmi antara kedua-dua belah pihak belum dimuktamadkan.

“Perbincangan mengenai kerjasama dengan PN sudah ada, cuma keputusan belum dimuktamadkan lagi.

“Kita akan membuat pengumuman mungkin dua atau tiga hari sebelum hari penamaan calon,” katanya ketika ditemui Ismaweb.net, hari ini.

Semalam, Setiausaha Agung PN, Datuk Seri Hamzah Zainudin berkata, gabungan berkenaan belum mengadakan perbincangan secara rasmi dengan GTA untuk bekerjasama bagi menghadapi PRU15.

“Secara rasmi belum ada tetapi antara wakil-wakil mungkin ada, risik merisik itu biasa dalam politik buat masa ini.

“Pihak atasan belum buat keputusan sama ada perbincangan ini boleh dijalankan secara rasmi,” katanya.

GTA merangkumi PEJUANG, Parti Bumiputera Perkasa Malaysia (PUTRA), Barisan Jemaah Islamiah Se-Malaysia (BERJASA) dan Parti Ikatan India Muslim Nasional (Iman).

Gabungan itu yang ditubuh pada 4 Ogos dan diketuai oleh PEJUANG telah menyatakan pendirian sebelum ini akan meletakkan 120 calon di seluruh negara dengan lebih 30 peratus calon muda.

Kesemua calon juga akan bertanding di atas tiket PEJUANG memandangkan Jabatan Pendaftaran Pertubuhan (RoS) belum lagi meluluskan permohonan pendaftaran gerakan itu.


Lagi gambar komunis? Pemilik restoran di Melaka ditahan

BANGI, 20 Jamadilawal 1442H, Isnin – Lagi kes melibatkan gambar pemimpin komunis tetapi kali ini di Melaka.

Seorang pemilik restoran di Jonker Walk, Jalan Hang Jebat ditahan selepas dipercayai mempamerkan gambar mirip pemimpin Parti Komunis China, Mao Zedong di premisnya.

Ketua Jabatan Siasatan Jenayah negeri, Asisten Komisioner Mohd Sukri Kaman berkata, wanita berusia 51 tahun itu ditahan ketika serbuan yang dilakukan hasil maklumat orang awam, semalam.

“Dalam operasi yang dijalankan kira-kira jam 1 tengah hari itu, kita dapati beberapa gambar pemimpin terbabit digantung di dinding bahagian dalam premis.

“Polis sudah membuka kertas siasatan di bawah Seksyen 47 Akta Pertubuhan 1966 kerana menerbitkan propaganda sebuah pertubuhan haram, dan pemilik premis terbabit juga telah dibebaskan dengan jaminan polis, hari ini,” katanya seperti dipetik Astro Awani.

Mohd Sukri berkata, kes disiasat di bawah Seksyen 505(b) Kanun Keseksaan kerana menerbit atau mengedarkan kenyataan, khabar angin atau laporan dengan niat menyebabkan ketakutan atau kegentaran awam.

Pada Sabtu tular gambar hiasan di dalam sebuah restoran di George Town, Pulau Pinang yang memaparkan elemen komunisme dan pemimpin komunis dalam media sosial sehingga menimbulkan pertikaian netizen.

Selain itu, Majlis Bandaraya Johor Bahru (MBJB) hari ini juga telah menurunkan papan iklan sebuah premis makanan di Taman Mount Austin, Johor Bahru kerana mengandungi unsur-unsur komunisme.

Selain memaparkan gambar pemimpin-pemimpin komunis, pekerja premis terbabit dikatakan turut berpakaian seperti tentera komunis China.


13 individu terperangkap kepala air di Maran diselamatkan

KUANTAN, 14 Syawal 1443H, Ahad – Tindakan pantas pasukan bomba berjaya menyelamatkan 13 individu yang terperangkap dalam kejadian kepala air di Lubuk Ujik, Taman Che Minah Sayang, Maran, hari ini.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata pihaknya menerima panggilan kecemasan pada 2.07 petang, sebelum enam anggota dan pegawai dari Balai Bomba dan Penyelamat Maran digerakan ke lokasi kejadian.

Beliau berkata sejurus tiba, pihaknya mendapati terdapat enam orang dewasa dan tujuh kanak-kanak terdiri daripada dua keluarga dari Muadzam Shah, Rompin terkandas dalam kejadian kepala air itu.

“Operasi menyelamat dilaksanakan menggunakan peralatan personal flotation devices (PFD) dan tali dengan cara teknik river crossing. Kesemua mereka berjaya diselamatkan dan operasi tamat pada 4.10 petang,” kata Ismail dalam kenyataan hari ini. – Bernama


Kerajaan mansuhkan subsidi menyeluruh secara berperingkat

KUALA LUMPUR, 7 Zulhijjah 1444H, Isnin – Kerajaan kini secara berperingkat memansuhkan sistem subsidi menyeluruh ke arah sistem subsidi bersasar, kata Menteri Ekonomi, Rafizi Ramli.

Beliau berkata peralihan fasa ke fasa ke arah sistem subsidi yang disasar memerlukan pembiayaan dan dasar fiskal yang betul.

“Subsidi menyeluruh sudah menjadi ciri dalam ekonomi Malaysia selama beberapa dekad. Bukan perkara mudah untuk cuba perlahan-lahan membawa semua orang untuk menghapuskan sistem subsidi menyeluruh tetapi kerajaan telah melakukannya.

“Saya berasa amat lega kerana kita telah mengambil langkah itu dan teguh bertahan dalam tempoh enam bulan lalu. Bagi subsidi elektrik ia telahpun dilakukan dan seterusnya kita akan beralih kepada subsidi diesel dan petrol. Ia juga merupakan satu cabaran untuk mencapai keseimbangan antara pembiayaan dan keupayaan,” katanya.

Rafizi berkata demikian pada sesi peringkat menteri mengenai “Policies and Pathways for Sustainable Asia” di persidangan Energy Asia 2023 yang berlangsung di sini, hari ini. -Bernama


Desak Israel benarkan alat perubatan masuk Gaza

GAZA, 17 Jamadilakhir 1444H, Selasa – Kementerian Kesihatan di Gaza menganjurkan perhimpunan membantah tindakan pihak berkuasa haram Israel yang menghalang kemasukan peranti perubatan diagnostik ke Semenanjung Gaza.

Jurucakap kementerian itu, Ashraf Al-Qudra dalam sidang akhbar berkata, pasukan pendududkan meneruskan pengepungannya di Semenanjung Gaza dan menghalang pesakit di Gaza daripada mengakses ubat-ubatan.

Pasukan itu juga menghalang rakyat daripada meninggalkan Gaza untuk mendapatkan rawatan di hospital di Tebing Barat dan Baitulmaqdis yang diduduki.

Al-Qudra memaklumkan, selama lebih setahun, pasukan pendudukan Israel telah menghalang kemasukan alatan perubatan ke Semenanjung sehingga menyebabkan komplikasi serius dalam rawatan pesakit.

Katanya, mereka menghalang mesin diagnostik yang paling biasa masuk ke Semenanjung termasuk mesin x-ray, mesin x-ray mudah alih dan banyak alat ganti untuk membaiki peranti yang rosak atau rosak.

Beliau berkata, 350 peranti memerlukan alat ganti untuk beroperasi di Gaza. – Agensi


Cadangan pembubaran Parlimen diputuskan bersama MT UMNO

KUALA LUMPUR, 4 Rabiulawal 1444H, Sabtu – Cadangan UMNO untuk pembubaran Parlimen bagi memberi laluan kepada Pilihan Raya Umum Ke-15 (PRU15) diputuskan secara bersama di dalam mesyuarat Majlis Tertinggi (MT) parti itu, kata Datuk Seri Ismail Sabri Yaakob.

Beliau yang juga Naib Presiden UMNO bagaimanapun enggan mengulas lanjut ketika ditanya sama ada tarikh tertentu telah ditetapkan dan tidak menolak kemungkinan PRU15 akan diadakan pada tahun ini seperti dinyatakan Setiausaha Agung UMNO Datuk Seri Ahmad Maslan dalam kenyataan semalam.

“Tunggu dulu (tarikh bubar). Semalam Datuk Seri Ahmad Maslan dah buat kenyataan, jadi kita pakai kenyataan dia sebagai Setiausaha Agung, sebab kita dah putuskan dalam mesyuarat Majlis Tertinggi (MT) semalam, jurucakap dia seorang sahaja,” kata Perdana Menteri kepada pemberita.

Beliau ditemui selepas Perhimpunan Khas Perdana Menteri bersama warga Kesatuan Perkhidmatan Perguruan Kebangsaan (NUTP) di sini, hari ini.

Semalam, Ahmad Maslan dalam sidang media selepas mesyuarat MT UMNO berkata MT UMNO mahu Parlimen dibubarkan dalam masa terdekat bagi membolehkan PRU15 diadakan tahun ini.

Ismail Sabri berkata isu mempercepatkan PRU15 bukan perkara baharu.

“Kita nak kembalikan kepada rakyat untuk buat penentuan, beri mandat semula kepada rakyat (untuk memilih kerajaan),” katanya.

Ditanya sama ada beliau ada meletakkan sebarang syarat sebelum bersetuju untuk PRU15 dipercepatkan, beliau berkata: “Kita dari segi UMNO, ada Top 5, ada Biro Politik, tak ada siapa yang beri sebarang syarat…kalau kita nak buat pilihan raya dan kita ada asas yang kuat untuk kita percepatkan dan setuju secara bersama, kita buatlah. Cuma tarikh tu tunggulah pengumuman,” katanya. – Bernama


BN tidak angkuh, berhemat hadapi pilihan raya

PANGKOR, 12 Jamadilakhir 1443H, Sabtu – Barisan Nasional (BN) sentiasa mengambil pendekatan bersederhana dalam membuat persiapan menghadapi pilihan raya, kata Setiausaha Agungnya Datuk Seri Dr Zambry Abd Kadir.

Ahli Dewan Undangan Negeri (ADUN) Pangkor itu berkata anggota kepimpinan parti itu mahu setiap pilihan raya dihadapi dengan sebaiknya, dan BN kini dalam tempoh memperkemas jentera untuk menghadapi sebarang pilihan raya, pada bila-bila masa.

“Kita sentiasa mengambil pendekatan yang bersederhana, kita tidak mahu terlalu angkuh, sombong tetapi sentiasa mengambil langkah dengan penuh hemat dan mengambil pendekatan dengan baik,” katanya ketika ditemui di Program High Profile Policing (HPP) dan Kayuhan Komuniti Ketua Polis Perak di sini, hari ini.

Majlis perasmian disempurnakan oleh Ketua Polis Perak Datuk Mior Faridalathrash Wahid. – Bernama


Menteri Pendidikan digesa turun padang tengok sekolah daif di pedalaman

BANGI, 1 Rabiulakhir 1445H, Isnin – Menteri Pendidikan digesa turun padang bagi menyaksikan sendiri kedaifan sekolah-sekolah di pedalaman khususnya dalam kategori dua dan tiga di Sabah dan Sarawak.

Ahli Majlis Kerja Tertinggi (MKT) UMNO, Datuk Dr Puad Zarkashi berkata, perbezaan sekolah luar bandar dengan pedalaman adalah seperti langit dengan bumi.

“Besar perbezaan terutama air bersih, elektrik, asrama desa, blok sekolah, rumah guru, Internet dan kekurangan guru.

“Diharap YB Fadhlina sanggup tidur di rumah panjang untuk melawat sekolah pedalaman, ini kerana guna bot ke pedalaman ambil masa lama.

“Tidak pasti Radzi Jidin (bekas Menteri Pendidikan) sudah sampai ke sekolah pedalaman di SK Balar Gua Musang Kelantan, itu negerinya sendiri,” katanya yang kenyataan, hari ini.

Beliau berkata demikian sebagai mengulas peruntukan sebanyak RM58.7 juta kepada Kementerian Pendidikan (KPM) pada Belanjawan 2024, Jumaat lalu.

Puad yang pernah memegang jawatan Timbalan Menteri Pelajaran berkongsi pengalaman pernah berjumpa asrama desa di mana muridnya tidur atas pangkin kayu.

Malah, bilik darjah tiada dinding pemisah dengan bilik darjah lain manakala rumah guru daif dan air perigi yang berbau.

Katanya, KPM sewajarnya memberi tumpuan dalam usaha menambah baik sekolah pedalaman supaya tiada lagi sekolah-sekolah daif terutama di kawasan pedalaman.

Justeru, beliau berpandangan, Menteri Pendidikan perlu memulakan dahulu melawat sekolah pedalaman walaupun terpaksa berjalan kaki.

Dakwanya terdapat segelintir pegawai pendidikan daerah (PPD) yang malas turun ke bawah dan tidak tahu apa yang berlaku di pedalaman.


UMNO hanya bersama kerajaan PN sehingga Parlimen dibubar

BANGI, 20 Rejab 1442H, Khamis – UMNO memutuskan untuk tidak menjalinkan sebarang kerjasama dengan Parti Pribumi Bersatu Malaysia (Bersatu) pada Pilihan Raya Umum ke-15 (PRU15) nanti.

Keputusan itu sebulat suara disepakati di dalam mesyuarat Majlis Kerja Tertinggi UMNO (MKT) pada 19 Februari lalu.

Mesyuarat itu juga antara lain turut bersetuju bahawa kebersamaan UMNO di dalam kerajaan Perikatan Nasional (PN) boleh diteruskan sehingga pembubaran Parlimen.

Setiausaha Agung UMNO, Datuk Seri Ahmad Maslan dalam satu kenyataan berkata, keputusan mesyuarat MKT bersetuju untuk Presiden parti mengutuskan surat kepada Presiden Bersatu, Tan Sri Muhyiddin Yassin bagi menyatakan pendirian itu.

Ini kerana, Muhyiddin ketika dalam satu perjumpaan khas antara UMNO dan PAS pada 15 Februari lalu, meminta parti berkenaan membuat pendirian jelas berkenaan kedudukan kerjasama sebelum rundingan pengagihan kerusi diteruskan untuk PRU15, kata Ahmad Maslan.

“Sejak dari awal, UMNO sentiasa berpegang kepada pendirian bahawa untuk memastikan perpaduan dibina atas sebuah pakatan atau kerjasama politik yang bertahan lama dan efektif mestilah berteraskan kejujuran dan keikhlasan demi menjaga kemaslahatan rakyat.

“Justeru, keputusan ini dicapai setelah mengambil kira pandangan akar umbi dan mempertimbangkan secara cermat, buruk baiknya keberadaan dalam kerajaan ketika rakyat berhadapan pandemik COVID-19,” katanya.


PM buat tinjauan mengejut harga barang

KUALA LUMPUR, 26 Zulkaedah 1443H, Ahad – Perdana Menteri, Datuk Seri Ismail Sabri Yaakob hari ini melakukan tinjauan mengejut buat pertama kali berkaitan situasi harga barangan di sebuah pasar raya di ibu negara.

Bercakap kepada pemberita selepas itu, Ismail Sabri berkata, beliau tidak menafikan terdapat kenaikan harga ayam dan barangan mentah lain sebelum tarikh kuat kuasa penamatan subsidi bagi produk terbabit.

“Ayam misalnya, kita masih beri subsidi hari ini sampai 30 Jun. Saya tidak faham kenapa pemborong jual pada harga RM8.90. Sebelum 30 Jun, masih lagi harga yang disubsidi oleh kerajaan, tidak sepatutnya sampai RM8.90 daripada pemborong kepada peruncit.

“… sepatutnya (harga ayam daripada pemborong) perlu lebih rendah sebab peruncit juga perlu mengambil keuntungan,” katanya di Quill City Mall di sini.

Perdana Menteri juga berkata, beliau akan melakukan lebih banyak tinjauan sama selepas ini bagi memastikan tiada pencatutan harga barang oleh peniaga sebelum tarikh penamatan subsidi ayam dan beberapa barangan lain pada 1 Julai.

Ismail Sabri juga memaklumkan bahawa beliau akan mengadakan mesyuarat khas dengan Kementerian Pertanian dan Industri Makanan (MAFI) serta Kementerian Perdagangan Dalam Negeri dan Hal Ehwal Pengguna (KPDNHEP) esok berhubung isu bekalan serta harga siling baharu ayam di pasaran.

Perdana Menteri berkata, pada mesyuarat itu, beliau akan memaklumkan Menteri Pertanian dan Industri Makanan, Datuk Seri Dr Ronald Kiandee bahawa harga barangan tidak seperti yang diumumkan sebelum ini termasuk kenaikan beberapa produk lain seperti ikan.

“Saya harap MAFI boleh ambil tindakan dan KPDNHEP juga boleh mengenakan tindakan tegas kalau ada pencatutan yang melampau,” katanya.

Ketika tinjauan itu, beliau turut meluangkan masa mendengar suara dan keluhan rakyat yang membeli-belah di pasar raya tersebut.

Katanya, rata-rata rakyat yang ditemui mengadu mengenai kenaikan harga barangan ketika ini.-  Bernama


Dakwaan kerajaan gagal urus ekonomi tidak berasas: Tengku Zafrul

KUALA LUMPUR, 25 Safar 1444H, Rabu – Menteri Kewangan, Tengku Datuk Seri Zafrul Tengku Abdul Aziz menyangkal dakwaan segelintir pihak bahawa kerajaan gagal menguruskan ekonomi negara, selain menegaskan fakta dan angka berkaitan sudah cukup untuk menggambarkan realiti sebenar.

Sambil menyifatkan dakwaan itu sebagai tidak berasas sama sekali, beliau berkata, ekonomi negara berkembang pesat dengan Keluaran Dalam Negara Kasar (KDNK) pada suku pertama dan kedua tahun ini mencatatkan pertumbuhan yang amat memberangsangkan dan momentum positif itu dijangka berterusan pada suku ketiga serta keseluruhan tahun ini.

“KDNK kita tumbuh 8.9 peratus pada suku kedua dan 5.1 peratus pada suku pertama. Ini menunjukkan pertumbuhan, kadar pengangguran (juga) semakin menurun, pelaburan langsung asing (FDI) pun meningkat.

“Ini tidak menunjukkan ekonomi yang gagal. Fakta dan angka bukan satu pembohongan,” katanya kepada pemberita selepas menyampaikan ucaptama pada Persidangan Pembangunan dan Pembiayaan Perumahan Hijau di Asia di sini, pada Rabu.

Terdahulu, menerusi kenyataan yang dikeluarkan Kementerian Kewangan (MOF), Tengku Zafrul berkata, pihaknya akan terus memberi penekanan kepada pembaharuan struktur penting bagi membina daya tahan ekonomi negara pada masa hadapan di samping membendung inflasi negara dan menghadapi persekitaran global semasa yang tidak menentu.

Sebagai ekonomi terbuka dengan jumlah perdangangan melebihi 120 peratus daripada KDNK, kerajaan akan terus proaktif bagi mempersiapkan negara dalam menghadapi cabaran-cabaran tersebut, katanya.

Beliau berkata, ekonomi negara pada suku keempat 2022 dan tahun 2023 dijangka lebih mencabar kerana prospek ekonomi global bakal melembap ekoran ketegangan geopolitik di antara Amerika Syarikat dan China yang berterusan, peperangan di Ukraine yang masih tiada kesudahan, serta dasar sifar COVID-19 di China yang telah menjejaskan bekalan rantaian dunia.

Walaupun pelbagai aspek luaran sangat mencabar sejak awal 2022, dasar-dasar yang dilaksanakan oleh kerajaan telah berjaya membantu ekonomi Malaysia pulih, terutamanya sektor-sektor yang terjejas teruk semasa pandemik COVID-19 seperti pelancongan, peruncitan dan penerbangan, katanya. – Bernama


Protes bakar kitab Taurat di Sweden dibatalkan

STOCKHOLM, 27 Zulhijjah 1444H, Ahad – Seorang lelaki yang menerima kecaman daripada Israel kerana rancangannya untuk membakar kitab Taurat di Stockholm, memaklumkan tidak akan meneruskan tindakannya.

Lelaki berusia 32 tahun itu pada Sabtu berkata, niat sebenarnya bertindak demikian adalah untuk mengecam mereka yang membakar kitab suci seperti al-Quran di negara Nordik berkenaan.

Polis Sweden pada Jumaat berkata, pihaknya telah memberikan permit untuk protes termasuk pembakaran kitab Taurat dan Bible di luar kedutaan Israel di Stockholm.

Presiden Israel, Isaac Herzog adalah salah seorang daripada beberapa wakil negara haram itu dan pertubuhan Yahudi yang segera mengutuk keputusan Sweden.

Ahmad A, penganjur demontrasi itu menjelaskan bahawa tujuan sebenarnya bukan untuk membakar kitab berkenaan, tetapi sekadar mengkritik mereka yang bertindak membakar naskhah al-Quran di Sweden dalam beberapa bulan kebelakangan ini – perbuatan yang tidak dilarang oleh undang-undang Sweden.

“Ini adalah balasan kepada orang yang membakar al-Quran. Saya ingin menunjukkan bahawa kebebasan bersuara mempunyai had yang mesti diambil kira.

“Saya mahu menunjukkan bahawa kita perlu menghormati antara satu sama lain, kita hidup dalam masyarakat yang sama.

“Jika saya membakar Taurat, satu lagi Bible, satu lagi al-Quran, akan ada peperangan di sini. Saya ingin tunjukkan ini adalah perbuatan tidak betul untuk dilakukan,” jelas penduduk Sweden berasal dari Syria itu.

Pada Januari, pelampau sayap kanan Sweden-Denmark, Rasmus Paludan membakar al-Quran untuk mengecam permohonan keahlian Sweden kepada NATO dan rundingan dengan Turkiye supaya membenarkan negara itu menyertai perikatan berkenaan.

28 Jun lalu, seorang pelarian Iraq di Sweden pula bertindak membakar beberapa helaian al-Quran di hadapan masjid terbesar di Stockholm ketika umat Islam menyambut Aidiladha.

Kedua-dua peristiwa itu mencetuskan beberapa siri kecaman dunia Islam.- Agensi


Murtad: Sudah tiba masa kerajaan perketat undang-undang

Oleh Fazleen Safina

BANGI, 20 Rejab 1442H, Khamis – Sudah tiba masanya kerajaan memperketatkan undang-undang berkaitan gejala murtad supaya agama Islam tidak terus dipermainkan.

Mufti Terengganu, Datuk Dr Zulkifly Muda berkata, terdapat keperluan untuk menguatkuasakan sepenuhnya apa-apa peruntukan yang melarang orang bukan Islam mengembangkan agama mereka kepada orang Islam.

“Kita ada Enakmen Kawalan dan Sekatan Pengembangan Agama Bukan Islam Kepada Orang Islam

“Isu murtad perlu diberi perhatian kerana ia termasuk dalam Maqasid Syariah iaitu menjaga agama,” katanya seperti dihubungi Ismaweb.net hari ini.

Pada masa sama, beliau menyarankan supaya kerajaan memasukkan hal-hal berkaitan dengan isu murtad secara lebih mandalam ke dalam silibus pendidikan di negara ini, terutamanya dalam mata pelajaran Pendidikan Islam.

Hal ini kerana katanya, soal murtad selain dikira sebagai soal agama, ia turut dikira sebagai moral.


Jangan sampai dibadai tsunami COVID-19 seperti dialami beberapa negara

KUALA LUMPUR, 29 Ramadan 1442H, Selasa – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini menasihati rakyat agar berada di rumah dan tidak keluar jika tiada keperluan mendesak, susulan pelaksanaan Perintah Kawalan Pergerakan (PKP) di seluruh negara bermula esok hingga 7 Jun depan.

Titah baginda tindakan itu akan membantu petugas barisan hadapan mengekang rantaian jangkitan COVID-19 di negara ini dengan lebih berkesan, kata Datuk Pengelola Bijaya Diraja Istana Negara Datuk Ahmad Fadil Shamsuddin.

Seri Paduka Baginda turut mengulangi titah nasihat baginda baru-baru ini supaya rakyat mengutamakan keselamatan dan kesihatan diri serta keluarga dengan sentiasa berdisiplin mematuhi larangan-larangan dan arahan-arahan terkini yang ditetapkan oleh Majlis Keselamatan Negara (MKN), katanya.

“Titah nasihat Al-Sultan Abdullah itu adalah bagi mengelakkan negara ini dibadai tsunami COVID-19 seperti yang dialami oleh beberapa negara di Asia Selatan dan Eropah,” kata Ahmad Fadil dalam kenyataan yang dikeluarkan Istana Negara hari ini.

Al-Sultan Abdullah turut mengingatkan rakyat bahawa mereka dilarang sama sekali melakukan pergerakan rentas negeri dan daerah mengikut keputusan MKN dan Kementerian Kesihatan, yang mana perkara itu selaras dengan prinsip menjaga kemaslahatan ummah dan hifzu an-nafs.

Yang di-Pertuan Agong juga amat memahami keluh-kesah rakyat di peringkat akar umbi yang terjejas teruk akibat penularan COVID-19, dan sehubungan dengan itu, baginda menzahirkan harapan agar masalah dan kelangsungan hidup rakyat ditangani serta dipelihara oleh kerajaan dan semua pihak yang bertanggungjawab, katanya.

“Al-Sultan Abdullah turut menzahirkan kebimbangan dengan situasi terkini wabak COVID-19 yang masih tidak menunjukkan sebarang tanda penurunan mendadak sejak kes positif harian dicatatkan mencecah 4,000 kes di negara ini sejak minggu lalu.

“Oleh hal yang demikian, Seri Paduka Baginda menzahirkan harapan agar kerajaan, sektor swasta, pertubuhan bukan kerajaan dan rakyat melipatgandakan lagi usaha yang sedang dan akan dilakukan untuk melandaikan kes positif harian wabak ini yang telah memberikan kesan kepada semua pihak tanpa mengira latar belakang,” katanya.

Ahmad Fadil berkata, baginda turut menyeru semua pihak agar mengetepikan perbezaan dan kepentingan diri masing-masing untuk bersama-sama berganding bahu membantu kerajaan serta para petugas barisan hadapan menjayakan pelaksanaan Program Imunisasi COVID-19 Kebangsaan dan usaha-usaha memerangi wabak tersebut.

Al-Sultan Abdullah juga menzahirkan keyakinan bahawa dengan kerjasama padu dan komitmen tinggi daripada semua pihak, negara mampu melandaikan penularan jangkitan COVID-19 demi keselamatan diri dan kesejahteraan negara yang dicintai.

“Mengambil keberkatan bulan Ramadan yang mulia ini dan menjelangnya sambutan Hari Raya Aidilfitri, Seri Paduka Baginda dan Seri Paduka Baginda Raja Permaisuri Agong mengambil kesempatan ini mengajak rakyat untuk bersama baginda berdua mendoakan semoga negara sentiasa diberkati dan dilindungi serta ancaman wabak COVID-19 ini dapat diakhiri dengan segera,” kata Ahmad Fadil. – Bernama


Fasa 1 PKP 3.0 tunjuk perkembangan positif landaikan lengkuk jangkitan

KUALA LUMPUR, 5 Zulkaedah 1442H, Rabu – Fasa satu Perintah Kawalan Pergerakan (PKP) 3.0 di seluruh negara yang berkuat kuasa mulai 1 Jun lepas telah menunjukkan perkembangan positif dalam usaha melandaikan lengkuk jangkitan COVID-19, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata perkara itu terbukti selepas kes harian COVID-19 berjaya diturunkan daripada rekod tertinggi lebih 9,000 kes pada bulan Mei kepada 5,419 semalam dan beliau berharap kes harian akan terus menunjukkan penurunan.

“Pelan Pemulihan Negara yang diumumkan oleh Perdana Menteri Tan Sri Muhyiddin Yassin semalam merupakan satu strategi peralihan keluar secara berfasa daripada kemelut COVID-19. Pelan ini mengambil kira semua pertimbangan bagi memastikan keputusan yang diambil adalah demi menyelamatkan nyawa serta kelangsungan hidup rakyat.

“Fasa pertama PKP menyeluruh ini terpaksa dilaksanakan susulan peningkatan kes mendadak yang mengancam sistem kesihatan awam. Justeru, kerjasama anda semua amat diperlukan bagi menjayakan Pelan Pemulihan Negara ini,” menurutnya dalam kenyataan mengenai PKP dan PKP Diperketatkan (PKPD) hari ini.

Ismail Sabri juga berkata Majlis Keselamatan Negara (MKN) menerima 266 aduan ketidakpatuhan prosedur operasi standard (SOP) mengikut kategori yang memerlukan tindakan penguatkuasaan pelbagai kementerian dan agensi dari 6 hingga 14 Jun lepas. – Bernama


Pemandu mabuk: Sampai bila? Haramkan segera penjualan arak!

Oleh Ainul Illia Meor Suzurudin

BANGI, 11 Safar 1442H, Selasa – Penjualan minuman keras serta kebenaran meminumnya sepatutnya diharamkan sama sekali di negara ini, tegas Ketua Wanita Ikatan Muslimin Malaysia (ISMA), Dr Suriani Sudi.

Beliau berkata, undang-undang juga perlu diperketatkan agar masyarakat tidak terlalu mudah untuk mempunyai akses kepada perkara yang memudaratkan diri sendiri dan orang lain itu.

Beliau turut meluahkan rasa kesal apabila saban hari terdapat kes orang yang tidak bersalah terkorban akibat sikap mementingkan diri pemabuk.

Ini terutama sekali, katanya, apabila mangsa terkorban meninggalkan balu dan anak-anak tersayang.

“Berapa ramai lagi wanita perlu menderita, anak-anak yang diasuh bertahun-tahun sejak kecil mati begitu sahaja dilanggar mati oleh pemandu mabuk.

“Suami yang dihormati yang menjadi tunggak kekuatan keluarga pergi begitu sahaja dilanggar mati oleh pemandu mabuk. Sampai bila?,” soalnya ketika dihubungi Ismaweb.net.

Mengulas lanjut, Dr Suriani menegaskan, mana-mana agama mahupun bangsa di dalam negara ini sepatutnya bersatu dalam isu berkenaan.

Sehubungan itu, beliau menyeru persatuan-persatuan wanita bergabung dan bersatu dalam mendesak hukuman keras ke atas pemandu mabuk serta undang-undang penjualan arak kerana ia terbukti membawa banyak masalah kepada masyarakat.

“Selain mengancam nyawa kita sendiri sebagai pengguna jalan raya, nyawa suami dan anak-anak kita juga turut berada dalam risiko yang besar.

“Bukan setakat itu, orang mabuk inilah juga yang balik akan pukul anak isteri, yang curang dengan betina lain.

“Semua atas alasan ‘mabuk’, ia bukan sekadar membahayakan nyawa, malah juga menyumbang kepada keruntuhan institusi keluarga dan masyarakat di Malaysia,” katanya lagi.


Beri ruang Jawatankuasa Khas Bebas Darurat 2021 jalankan tugas: Pakar

BANGI, 2 Zulkaedah 1442H, Ahad – Jawatankuasa Khas Bebas Darurat 2021 perlu diberikan kebebasan dan kemudahan yang diperlukan untuk melaksanakan tugasnya.

Pakar perlembagaan, Prof Madya Dr Muhammad Fathi Yusof berkata, jawatankuasa khas bebas itu penting bagi memastikan Darurat 2021 benar-benar dilaksanakan sesuai dengan maksudnya iaitu untuk menangani wabak COVID-19.

Tegasnya, jawatankuasa khas bebas ini juga berperanan sebagai salah satu elemen ‘semak dan imbang’ memandangkan kuasa darurat itu sendiri memberikan kuasa yang amat luas kepada pemerintah.

“Kewujudan jawatankuasa khas bebas ini dapat mengurangkan risiko salah guna kuasa kerajaan menjadikan Proklamasi Darurat sebagai alat politik untuk mengekalkan kuasa.

“Jawatankuasa khas bebas bukanlah badan eksekutif dan bukan juga badan legislatif, tetapi ia adalah badan khusus yang ditubuhkan melalui Ordinan Darurat berpaksikan Perkara 150 Perlembagaan Persekutuan.

“Ia tidak terletak di bawah Jemaah Menteri atau Perdana Menteri, tetapi ia berdiri sendiri dan bertanggungjawab kepada Seri Paduka Baginda Yang di-Pertuan Agong untuk memberikan nasihat yang terbaik, jujur dan tepat,” katanya dalam satu kenyataan, hari ini.

Terdahulu, Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan dalam satu kenyataan berkata, persoalan mengenai sama ada darurat yang tamat 1 Ogos depan akan diteruskan atau tidak, atas budi bicara Yang di-Pertuan Agong tidak seharusnya timbul.

Beliau berkata, menjadi tanggungjawab Jemaah Menteri untuk terus menasihati Seri Paduka selaku ketua utama negara dalam membuat sesuatu keputusan mengenai kedudukan tempoh darurat, selepas mengambil kira semua keadaan semasa dan faktor berkaitan, termasuk keselamatan orang ramai, sosial serta ekonomi negara.

Bagaimanapun, kenyataan beliau dikecam pelbagai pihak termasuk Ahli Jawatankuasa Khas Bebas Darurat, Tan Sri Noh Omar yang menyifatkan kenyataan itu sebagai satu penghinaan kepada beliau dan ahli jawatankuasa terbabit.

Sementara itu, Prof Muhammad Fathi menegaskan, Jemaah Menteri dan Perdana Menteri tetap mempunyai kuasa umum di bawah Perlembagaan dan kedudukannya sebagai badan eksekutif dalam tempoh darurat sebagaimana yang termaktub dalam Seksyen 11(a) Ordinan Darurat (Kuasa-kuasa Perlu) 2021.

Namun, peranan khusus untuk menentukan tempoh darurat terletak pada Seri Paduka Baginda Yang di-Pertuan Agong atas nasihat jawatankuasa khas bebas.

“Yang di-Pertuan Agong selaku ketua utama negara, yang turut memiliki beberapa kuasa budi bicara khusus dalam Perlembagaan Persekutuan, mempunyai peranan yang jelas untuk memastikan jawatankuasa khas bebas memberikan nasihat yang berwibawa sesuai dengan ketinggian martabat baginda sebagai payung utama rakyat,” katanya.


Pemandu mabuk bergaduh di Lebuh Chulia ada rekod kes dadah

GEORGETOWN, 19 Zulkaedah 1444H, Khamis – Padah menumbuk muka dan kereta orang awam ketika mabuk, seorang lelaki berusia 56 tahun ditahan di Lebuh Chulia, semalam.

Dalam kejadian 8.45 malam itu, suspek turut menghamburkan kata kesat kepada anggota polis yang menahannya dan mencederakan tangan salah seorang anggota polis.

Kejadian itu tular menerusi video berdurasi tujuh saat yang dimuatnaik di Twitter memaparkan pergaduhan membabitkan individu itu.

Ketua Polis Daerah Timur Laut, Asisten Komisioner Soffian Santong berkata, siasatan mendapati warga tempatan itu terdahulu menumbuk muka dan kereta milik orang awam.

Katanya, anggota polis yang tiba di tempat kejadian bertindak menahan suspek namun lelaki itu menghamburkan kata kesat.

Soffian juga berkata, suspek mempunyai rekod jenayah melibatkan dadah dan juga menagih bahan terlarang tersebut.

“Suspek yang tidak bekerja itu berasal dari Georgetown dan mempunyai satu rekod lampau membabitkan dadah.

“Hasil ujian awal saringan air kencing suspek juga dapati positif dadah,” katanya menerusi kenyataan rasmi yang dikeluarkan hari ini.

PDRM mengesahkan suspek sudah berjaya ditahan di tempat kejadian dan meminta orang ramai agak tidak menyebarkan video tular tersebut bagi mengelakkan sebarang spekulasi.

“Suspek direman empat hari sehingga 11 Jun ini dan polis juga meminta orang ramai yang melihat kejadian supaya tampil membantu siasatan,” katanya.

Kes disiasat mengikut Seksyen 353 Kanun Keseksaan atas kesalahan menggunakan kekerasan jenayah bagi menakutkan penjawat awam ketika menjalankan kewajipannya.


Kalimah Allah: Polis kenal pasti individu sebar kenyataan berbaur hasutan

KUALA LUMPUR, 2 Syaaban 1442H, Selasa – Polis telah mengenal pasti pemilik akaun sebuah laman sosial yang dilihat cenderung menghasut orang ramai menentang penggunaan kalimah Allah oleh penganut agama Kristian.

Pengarah Jabatan Siasatan Jenayah Datuk Huzir Mohamed berkata siasatan telah dijalankan pihaknya Sabtu lepas terhadap pemilik akaun Facebook Mujahidah Malaysia yang mengeluarkan beberapa kenyataan mempertikaian keputusan Mahkamah Tinggi Kuala Lumpur berhubung penggunaan kalimah Allah.

Menurutnya, kenyataan yang dibuat menerusi video berdurasi 12 minit 34 saat itu bersifat menghasut dasar agama dan perkauman.

“Suspek bagi kes ini telah dikenal pasti dan akan hadir ke Bukit Aman untuk memberi keterangan dalam masa terdekat,” katanya dalam kenyataan malam tadi.

Tambahnya, siasatan dijalankan mengikut Seksyen 4(1) Akta Hasutan 1948 kerana kecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan. – Bernama


Rakyat mahukan wajah baharu pimpin negara

Oleh Zuhayati Yazid

BANGI, 5 Zulhijjah 1443H, Selasa – Tempoh masa untuk pemimpin berkhidmat kepada rakyat perlu dihadkan supaya tidak terlalu lama memegang jawatan berkenaan.

Langkah itu perlu perkenalkan segera bagi memberi ruang kepada barisan pimpinan baharu berwibawa sesuai mengikut peredaran masa, kata penganalisis politik, Prof Dr Jeniri Amir.

Beliau berkata, tiada garis panduan yang jelas untuk mana-mana pemimpin terus selesa memegang jawatan.

“Sepatutnya kita mencontohi Indonesia dan Filipina yang masing-masing menghadkan tempoh 10 dan enam tahun bagi seseorang pemimpin negara berkhidmat.

“Tempoh 10 tahun itu memadai untuk seseorang pemimpin melaksanakan idea dan dasar yang mereka mahu capai,” katanya ketika dihubungi Ismaweb.net, hari ini.

Beliau berkata demikian sebagai mengulas mengenai keinginan rakyat yang mahukan pembaharuan dalam kepimpinan negara.

Jeniri berkata, usaha untuk mengehadkan tempoh seseorang pemimpin berkhidmat pernah diusulkan sebelum ini, namun tiada ketegasan daripada pihak atasan menyebabkan langkah berkenaan terhenti begitu sahaja.

Kini tiba masanya kita melaksanakan had tertentu supaya mereka boleh bekerja keras sekali gus dapat membela rakyat dengan sempurna.

“Kita sebenarnya berdepan kemelut politik yang terlalu lama, sebab itu kita perlu pemimpin yang bersih dan dipercayai supaya boleh meletakkan negara di landasan yang betul,” katanya.

Selain itu, beliau berkata, sejarah politik negara yang lambat melakukan perubahan dari segi penggantian pimpinan setiap kali pilihan raya menyebabkan kita kekurangan pemimpin yang berkaliber.

Atas dasar itu, muka-muka baru perlu diangkat supaya negara dapat melahirkan pemimpin yang dinamik dan berpandangan jauh.


Krisis kekurangan pegawai perubatan di HKL, HTA tidak berbangkit

KUALA LUMPUR, 1 Zulhijjah 1443H, Jumaat – Krisis kekurangan pegawai perubatan di Hospital Kuala Lumpur (HKL) dan Hospital Tunku Azizah (HTA) adalah tidak berbangkit, menurut Kementerian Kesihatan (KKM).

KKM dalam kenyataan hari ini menjelaskan mengenai isu surat dari HKL yang tular berkaitan kekurangan pegawai perubatan di kedua-dua hospital itu berikutan pertukaran keluar pegawai perubatan dari HKL bermula 18 Julai.

“Selaras dengan pertukaran keluar pegawai perubatan dari HKL dan HTA pada 18 Julai 2022, KKM juga merancang pertukaran masuk pegawai perubatan dari negeri lain ke HKL dan HTA pada tarikh yang sama bagi menggantikan pegawai perubatan yang bertukar keluar,” menurut kenyataan itu.

Menurut KKM urusan pertukaran keluar pegawai perubatan dari HKL adalah prosedur biasa bagi melaksanakan arahan dan memproses permohonan pertukaran pegawai dari semasa ke semasa.

“Untuk makluman, surat yang dikeluarkan oleh pengurusan HKL itu bertujuan melaksanakan penyelarasan dalaman bagi memastikan penyampaian perkhidmatan kesihatan khususnya di Jabatan Kecemasan HTA terus berjalan lancar,” menurut  kenyataan itu.-  Bernama


ADUN Sebatik masuk Bersatu

BANGI, 24 Syaaban 1442H, Selasa – Teka-teki mengenai hala tuju politik Ahli Dewan Undangan Negeri (ADUN) Sebatik, Hassan A Gani Pg Amir terjawab selepas beliau menyerahkan borang keahlian menyertai Bersatu, semalam.

Hassan menyerahkan borang keahlian menyertai Bersatu kepada Ketua Menteri Sabah yang juga Ketua Badan Pimpinan Bersatu Sabah, Datuk Hajiji Noor.

Memetik laporan media tempatan, Hajiji kemudian menyerahkan borang berkenaan kepada Setiausaha Agung Bersatu, Datuk Seri Hamzah Zainuddin sambil disaksikan Timbalan Presiden Bersatu, Datuk Seri Ahmad Faizal Azumu selepas menyempurnakan Sambutan Ulang Tahun Kedua Bersatu Sabah, malam semalam.

Hassan memenangi kerusi Dewan Undangan Negeri (DUN) Sebatik pada Pilihan Raya Negeri (PRN) 26 September lalu atas tiket Warisan.

Pada 25 Februari lalu, beliau mengumumkan menjadi ADUN Bebas yang menyokong Gabungan Rakyat Sabah (GRS) di peringkat negeri dan Perikatan Nasional (PN) pimpinan Perdana Menteri, Tan Sri Muhyiddin Yassin di peringkat nasional.

Tindakan ADUN Sebatik yang bertindak keluar parti mengundang kontroversi dan diselar pucuk pimpinan Warisan yang kemudiannya mengheret perkara itu muka pengadilan.

Ini termasuklah tindakan Warisan menggesa Hassan untuk mengosongkan kerusi DUN diwakilinya kerana didakwa telah menandatangani surat akuan bersumpah ketika penamaan calon pada tahun lalu.

Hassan sebelum ini dilaporkan berkata, tindakannya meninggalkan Warisan didorong kekecewaan dengan sikap pemimpinnya yang terlalu banyak berpolitik ketika rakyat berdepan kesusahan disebabkan pandemik COVID-19.


Omicron: Jepun lanjut sekatan di 13 wilayah selama 3 minggu

TOKYO, 7 Rejab 1443H, Rabu – Jepun hari ini melanjutkan sekatan COVID-19 di Tokyo dan 12 lagi wilayah lain selama tiga minggu susulan penularan varian Omicron.

Negara berkenaan memecahkan rekod kes harian dan kematian akibat COVID-19 di tengah-tengah lonjakan jangkitan yang didorong oleh varian dari Afrika Selatan itu.

Perdana Menteri Jepun, Fumio Kishida berkata, satu lagi wilayah ditambah di dalam senarai wilayah yang dilaksanakan langkah perintah darurat separa, termasuk sekatan bagi waktu perniagaan restoran.

Katanya, kerajaan Pusat akan mewujudkan kira-kira 1,000 kemudahan perubatan sementara bagi merawat pesakit COVID-19, dengan kerjasama kerajaan wilayah Tokyo serta Osaka.

Jepun telah mengisytiharkan pelbagai peringkat perintah darurat sepanjang dua tahun pandemik itu.

Perintah darurat penuh mungkin membabitkan penutupan premis yang menyajikan minuman beralkohol, sekatan bagi acara sukan dan kebudayaan serta tindakan denda ke atas perniagaan yang gagal mematuhi arahan.

Pelaksanaan yang dipanggil langkah kuasi itu membolehkan gabenor wilayah mengarahkan sekatan pergerakan sosial dan mengehadkan waktu perniagaan.

Penutupan sempadan Jepun selama hampir dua tahun juga menjejaskan kehidupan pelajar dan pekerja, selain berdepan kemungkinan kesan kepada ekonomi.

Kishida berkata, kerajaan akan memikirkan tindakan sewajarnya tanpa memberi sebarang bayangan mengenai kelonggaran segera terhadap sekatan itu. – Agensi


Mahmoud Abbas tangguh pilihan raya Palestin

RAMALLAH, 18 Ramadan 1442H, Jumaat – Presiden Palestin, Mahmoud Abbas memutuskan untuk menangguhkan pemilihan Parlimen yang dijadualkan pada 22 Mei ini.

Mengulas penolakan rejim pengganas Israel untuk mengadakan pilihan raya di Baitulmaqdis, Abbas berkata, pihaknya tidak akan meneruskan proses demokrasi itu jika wilayah berkenaan dikecualikan.

“Kita tidak akan mengadakan pilihan raya tanpa ada Baitulmaqdis. Saya mahu pilihan raya di Baitulmaqdis seperti di Tebing Barat,” katanya dalam ucapan, semalam.

Beliau berkata, pihak Israel masih belum memberikan jawapan atas permintaan Palestin untuk mengadakan pilihan raya di Baitulmaqdis.

Malah, kata Abbas, Kesatuan Eropah (EU) juga memberitahu pihak Palestin mengenai kekecewaan mereka kerana tidak mendapat jawapan daripada Israel.

Katanya, Israel mengancam akan menahan Ketua Suruhanjaya Pilihan Raya Pusat, Hanna Nasser jika beliau ke Baitulmaqdis bagi melakukan persiapan pilihan raya.

Sebelum ini, pemimpin Hamas, Jamal al-Tawil memaklumkan bahawa pihaknya menolak penangguhan pilihan raya Palestin.

“Keputusan menunda jika ia berlaku – adalah keputusan yang serius. Ia ditolak dan dianggap menganggu kepentingan rakyat Palestin,” katanya. – Agensi


Jemaah haji Yaman berlepas ke Tanah Suci, penerbangan pertama sejak ditutup 2016

SANAA, 29 Zulkaedah 1444H, Ahad – Penerbangan komersial pertama dari ibu kota Yaman – yang dikuasai pemberontak – sejak 2016 ke Arab Saudi berlepas membawa jemaah haji pada Sabtu – tanda terbaharu meredakan ketegangan selepas perang bertahun-tahun.

Sebuah pesawat Yemenia Airways yang membawa 277 pengembara berlepas kira-kira jam 8 malam (1700 GMT), tujuh tahun sejak lapangan terbang antarabangsa Sanaa disekat oleh pakatan diketuai Arab Saudi yang memerangi pergerakan Houthi disokong Iran.

Penerbangan itu adalah yang pertama sejak lapangan terbang Sanaa ditutup oleh sekatan pakatan pada Ogos 2016, lebih setahun selepas kempen ketenteraan diterajui Arab Saudi untuk mengusir Houthi.

Dua lagi penerbangan akan berlepas pada Isnin dan Selasa, kata pegawai.

Menteri Kerja Raya Houthi, Ghaleb Mutlaq berkata, kira-kira 200 penerbangan diperlukan untuk menampung 24,000 orang yang katanya mahu mengembara.

Ratusan ribu orang telah terkorban dalam pertempuran dan akibat tidak langsung seperti kekurangan makanan atau air dalam apa yang dikatakan oleh Pertubuhan Bangsa-Bangsa Bersatu (PBB) sebagai salah satu krisis kemanusiaan terbesar di dunia.

Bagaimanapun di sebalik serangan bom pakatan dan pertempuran darat, Houthi – yang menguasai Sanaa pada 2014 – menggulingkan kerajaan yang diiktiraf di peringkat antarabangsa, menguasai sebahagian besar negara itu. – Agensi


Tokoh sejarawan Kedah meninggal dunia

ALOR SETAR, 5 Jamadilawal 1442H, Ahad – Tokoh sejarawan negeri Kedah dan juga bekas pengerusi Persatuan Sejarah Malaysia cawangan Kedah (PSMCK), Datuk Dr Wan Shamsuddin Mohd Yusof meninggal dunia dipercayai kerana sakit tua di Kedah Medical Centre (KMC).

Pengerusi PSMCK, Dr Ibrahim Bakar memberitahu bahawa Wan Shamsuddin, 88, meninggal dunia kira-kira pukul 6.15 petang tadi dan jenazah telah dibawa pulang ke kediaman keluarganya di sini dan difahamkan jenazah akan dikebumikan pagi esok.

“Saya amat terkejut apabila menerima berita kematian mantan pengerusi PSMCK ini kerana baru sahaja bersembang dengan Allahyarham ketika berjumpanya baru-baru ini.

Kehilangan Allahyarham ini sangat besar bukan sahaja kepada persatuan tetapi seluruh Kedah kerana diibaratkan seperti khazanah ensiklopedia sejarah berikutan Allahyarham sangat mencintai dunia sejarah,” katanya ketika dihubungi Bernama di sini, malam ini.

Sementara itu, Setiausaha Kehormat PSMCK Mohd Faisal Mustaffa menyifatkan Allahyarham yang mesra dengan panggilan ‘Tok Wan’ semasa hayatnya sebagai seorang yang mesra dan mempunyai minat mendalam dalam bidang sejarah. – Bernama


Polis siasat ‘fatwa’ Muhyiddin

KUALA LUMPUR, 20 Safar 1445H, Rabu – Polis Diraja Malaysia (PDRM) telah menjalankan siasatan berhubung isu “fatwa” politik yang dikeluarkan Pengerusi Perikatan Nasional (PN), Tan Sri Muhyiddin Yassin sewaktu berkempen pada Pilihan Raya Kecil (PRK) Parlimen Pulai, Johor, baru-baru ini.

Pengarah Jabatan Siasatan Jenayah Bukit Aman Datuk Seri Mohd Shuhaily Mohd Zain berkata, kenyataan berbaur 3R (kaum, agama dan raja) itu dibuat Muhyiddin pada Sabtu lepas (2 September).

“PDRM mengesahkan menjalankan siasatan terhadap Muhyiddin yang menyifatkan tindakan mengundi bekas Speaker Dewan Undangan Negeri Johor, Suhaizan Kayat sebagai haram. Setakat ini, dua laporan polis telah diterima berhubung kenyataan itu.

“Temu janji rakaman percakapan dengan beliau mengikut Seksyen 112 Kanun Tatacara Jenayah ditetapkan pada 11 September ini di pejabatnya di Bangunan MIDA di ibu negara oleh Unit Siasatan Jenayah Terkelas, Bukit Aman,” menurutnya dalam kenyataan malam ini.

Terdahulu, sewaktu berucap pada ceramah PN di Kempas, Johor Bahru, Presiden Bersatu itu telah “menjatuhkan” hukum haram untuk mengundi Suhaizan yang juga calon Pakatan Harapan (PH) dalam PRK itu, Sabtu ini.

Sementara itu, Mohd Shuhaily berkata, siasatan terhadap Presiden PAS Tan Sri Abdul Hadi Awang yang menyentuh institusi diraja dengan mempertikai kuasa lembaga pengampunan telah lengkap.

“Kertas siasatan akan dirujuk ke Pejabat Peguam Negara selari dengan peruntukan Perkara 145 (3) Perlembagaan Persekutuan dalam tempoh terdekat,” katanya.

Beliau berkata kertas siasatan berkaitan isu 3R terhadap Abdul Hadi adalah satu-satunya yang dibuka pihaknya sepanjang tempoh berkempen mulai 28 Ogos hingga hari ini.

Mohd Shuhaily turut menasihati orang ramai agar menjadi pengguna media sosial yang bijak dan tidak menggunakan platform itu sehingga menyalahi undang-undang.

Katanya, tindakan tegas akan diambil terhadap mana-mana pihak yang bertindak dalam apa jua cara sehingga boleh menjejaskan ketenteraman awam dan keselamatan negara. – Bernama


Gelombang keempat COVID-19 mungkin berlaku selepas PRN Melaka

BANGI, 18 Rabiulakhir 1443H, Selasa – Kerajaan bersiap sedia bagi menghadapi kemungkinan gelombang keempat penularan COVID-19 susulan beberapa kelonggaran diberi termasuk selepas Pilihan Raya Negeri (PRN) Melaka.

Timbalan Menteri Kesihatan II, Datuk Aaron Ago Dagang berkata, trend penularan kini dipantau dalam tempoh 14 hari selepas PRN dan pihaknya bersiap sedia untuk menghadapi gelombang baharu.

“Kerajaan sememangnya sedar mengenai kemungkinan ia berlaku berdasarkan pengalaman daripada PRN Sabah. Kita juga khuatir dengan PRN Melaka dan sebab itu SOP ketat dilaksanakan termasuk larangan kempen secara besar-besaran.

“Benar, kes jangkitan akan dapat dilihat dalam tempoh 10 hingga 14 hari lagi selepas PRN Melaka.

“Kita sedang pantau keadaan ini dan kerajaan tahu dan bersiap sedia bagi menghadapi kemungkinan gelombang keempat. Ini yang kita amat khuatir, terutama apabila PRN Sarawak juga akan diadakan,” katanya seperti dilapor portal media hari ini.

Beliau menjawab persoalan tambahan Dr Kelvin Yii (PH-Bandar Kuching) yang meminta kerajaan menjelaskan perancangan bagi menghadapi jangkaan peningkatan mendadak kes COVID-19.

Ini terutamanya apabila pakar menjangkakan ia akan berlaku pada Disember dengan mengambil kira trend peningkatan termasuk di Lembah Klang serta kesan penularan selepas PRN Melaka.

Aaron Ago berkata, SOP ketat perlu dilaksanakan untuk mengekang penularan COVID-19.


45.1 peratus individu dewasa terima dos penggalak setakat semalam

KUALA LUMPUR, 20 Jamadilakhir 1443H, Ahad – Seramai 10,561,588 individu atau 45.1 peratus daripada populasi dewasa di negara ini telah menerima dos penggalak vaksin COVID-19, setakat 11.59 malam tadi.

Berdasarkan data Kementerian Kesihatan (KKM) menerusi laman COVIDNOW, daripada jumlah itu sebanyak 153,210 dos penggalak diberikan semalam.

Dalam pada itu, seramai 22,915,270 individu atau 97.9 peratus daripada populasi dewasa negara telah melengkapkan vaksinasi manakala 23,192,788 individu atau 99.1 peratus menerima sekurang-kurangnya satu dos vaksin COVID-19.

Bagi remaja berusia 12 hingga 17 tahun pula, seramai 2,779,919 individu atau 88.3 peratus daripada kumpulan itu telah lengkap menerima vaksin COVID-19 manakala 2,863,961 individu atau 91 peratus menerima sekurang-kurangnya satu dos vaksin.

Statistik harian menunjukkan sejumlah 154,906 dos vaksin telah diberikan semalam, yang turut membabitkan 1,019 dos pertama dan 677 dos kedua, menjadikan jumlah kumulatif dos vaksin yang diberikan menerusi Program Imunisasi COVID-19 Kebangsaan (PICK) meningkat kepada 62,109,995 dos.

Sementara itu, menurut portal Github KKM, 14 kes kematian direkodkan semalam dengan Johor, Kedah, Perak, Selangor dan Terengganu masing-masing mencatatkan dua kematian manakala Kuala Lumpur, Sabah, Pahang dan Melaka merekodkan satu kematian. – Bernama


‘Perjuangan saya, rakyat tentang rasuah terjawab’: Muhyiddin

BANGI, 25 Muharam 1444H, Selasa – Bekas Perdana Menteri kelapan, Tan Sri Muhyiddin Yassin bersyukur perjuangannya dan rakyat Malaysia menentang rasuah akhirnya terjawab di Mahkamah Persekutuan hari ini.

Pengerusi Perikatan Nasional (PN) itu berkata, kebimbangannya mengenai penyalahgunaan kuasa dan rasuah berskala besar menerusi penyelewengan dana 1Malaysia Development Berhad (1MDB) dan SRC International membabitkan Datuk Seri Najib Razak telah disuarakan sejak tahun 2015.

Muhyiddin berkata, walaupun dihukum dengan pemecatan daripada kerajaan – ketika itu sebagai Timbalan Perdana Menteri – beliau terus istiqamah dengan prinsip menegakkan yang hak.

“Hari ini, saya bersama-sama dengan rakyat Malaysia yang konsisten melawan rasuah dan penyelewengan dapat menghela nafas lega dengan keputusan Mahkamah Persekutuan mengekalkan sabitan bersalah ke atas Datuk Seri Najib Razak.

“Terbukti, sistem kehakiman negara kita yang bebas telah dapat menjamin tertegaknya keadilan dan mengembalikan maruah negara yang tercalar,” katanya dalam kenyataan, hari ini.

Beliau berkata, kebebasan sistem kehakiman itu jugalah yang dipertahankannya ketika menjadi Perdana Menteri kelapan.

Katanya, walaupun ada desakan politik supaya beliau campur tangan dalam kes tertentu, Muhyiddin tegas menolak meskipun akhirnya terpaksa meletakkan jawatan kerana mempertahankan prinsip itu.

“Saya ingin mengingatkan bahawa keputusan Mahkamah Persekutuan pada hari ini bukanlah pengakhiran sebuah perjuangan.

“Pendakwaan dalam kes 1MDB yang melibatkan penyelewengan dana berjumlah RM2.6 bilion masih belum selesai.

“Begitu juga kes rasuah yang melibatkan Pengerusi Barisan Nasional (BN) masih dalam proses perbicaraan di mahkamah, selain kes-kes berprofil tinggi yang lain,” katanya.

Pada masa sama, beliau turut berharap kebebasan badan kehakiman di negara ini terus dilindungi tanpa ada cubaan campur tangan atau desakan politik dari mana-mana pihak supaya keadilan dapat ditegakkan.

Muhyiddin berkata, kebebasan dan integriti badan kehakiman seperti mana terbukti hari ini adalah paksi sebuah negara demokrasi.

“Tanpa badan kehakiman yang bebas, sistem demokrasi di negara kita akan gagal untuk berfungsi dan Malaysia menjadi sebuah negara yang bersifat autoritarian, rasuah dan bankrap moral, nauzubillah.

“Atas segalanya, saya mendoakan agar Malaysia bebas sepenuhnya daripada amalan kleptokrasi, dijauhi daripada bala bencana dan rakyat dapat hidup dalam keadaan aman dan sejahtera,” katanya.

Terdahulu, keputusan Mahkamah Persekutuan hari ini mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International Sdn Bhd berjumlah RM42 juta.

Najib akan menjalani hukuman penjara itu mulai hari ini di Penjara Kajang.


Tak adil! Penyokong Daesh dihukum, LTTE pula dilepas

BANGI, 24 Jamadilakhir 1442H, Sabtu – Penganalisis politik, Dr Kamarul Zaman Yusoff berpandangan bahawa berlaku ketidakadilan di antara dua kes berasingan melibatkan pendakwaan ke atas penyokong kumpulan pengganas Daesh dan penyokong Harimau Pembebasan Tamil Eelam (LTTE).

Beliau merujuk kepada kes seorang penjual cendol yang dijatuhi hukuman penjara 16 tahun oleh Mahkamah Tinggi, semalam, selepas didapati bersalah atas sembilan pertuduhan berkait dengan sokongan terhadap Daesh, empat tahun lalu.

Berbeza dengan kes Ahli Dewan Undangan Negeri (ADUN) Seremban Jaya, P Gunasekaran dan ADUN Gadek, G Saminathan yang dilepas serta dibebaskan mahkamah atas pertuduhan berkaitan kumpulan LTTE, pada tahun lalu.

“Pada 29 Oktober 2019, YB Saminathan pun didakwa di bawah Seksyen 130J (1)(a) Kanun Keseksaan kerana memberi sokongan kepada kumpulan pengganas LTTE dan didakwa di bawah Seksyen 130JB(1)(a) Kanun Keseksaan kerana memiliki item berkaitan kumpulan pengganas LTTE.

“Manakala, YB Gunasekaren pula didakwa di bawah Seksyen 130J (1)(a) Kanun Keseksaan kerana memberi sokongan kepada kumpulan pengganas LTTE.

“Begitupun, hasil daripada arahan untuk tidak meneruskan prosiding yang dikeluarkan oleh Peguam Negara waktu itu, Tan Sri Tommy Thomas, YB Gunasekaren pun dilepas dan dibebaskan pada 24 Februari 2020 manakala YB Saminathan pula dilepas dan dibebaskan pada 25 Februari 2020,” katanya dalam satu kenyataan.

Walhal, Kamarul berkata, kedua-dua kes adalah sama iaitu melibatkan memberi sokongan kepada kumpulan pengganas atau pemilikan item berkaitan kumpulan pengganas, satu kepada Daesh dan satu lagi kepada LTTE.

Malah, tegasnya, pemberian sokongan kepada kumpulan pengganas LTTE boleh dianggap sebagai jauh lebih serius.

Ini kerana, dakwanya, ia turut melibatkan ucapan dan bukan sekadar pengedaran item sahaja seperti di dalam pemberian sokongan kepada kumpulan pengganas Daesh.

“Malangnya mengapa Nahzatulazran dijatuhkan hukuman penjara tetapi YB Gunasekaren dan YB Saminathan dilepas dan dibebaskan begitu sahaja?

“Apakah yang menyebabkan layanan berbeza boleh diberikan kepada Nahzatulazran berbanding layanan kepada YB Gunasekaren dan YB Saminathan? Di manakah keadilan?,” soalnya.

Sebelum ini, bekas Peguam Negara memutuskan untuk menghentikan prosiding terhadap 12 tertuduh yang menghadapi 34 pertuduhan berhubung menyokong kumpulan pengganas LTTE.

Tommy dalam kenyataannya berkata, tindakan itu diputuskan selepas tiada prospek jelas untuk sabitan ke atas pertuduhan terbabit.

“Dalam menjalankan kuasa budi bicara saya, menurut Perkara 145(3) Perlembagaan Persekutuan saya memutuskan untuk memberhentikan prosiding terhadap mereka berkuat kuasa serta merta,” katanya.


TMJ selesai bertemu guru-guru tolak vaksin

JOHOR BAHRU, 18 Muharram 1443H, Jumaat – Tunku Mahkota Johor, Tunku Ismail Sultan Ibrahim berkenan menerima menghadap sebilangan guru yang didakwa menolak vaksin di Bangunan Sultan Ibrahim, Bukit Timbalan, hari ini.

Baginda bertitah, seramai 396 daripada 779 orang guru yang asalnya menolak vaksin, tidak mengambil vaksin atas sebab keraguan terhadapnya.

“Saya telah mendengar ulasan daripada para guru mengenai isu-isu yang mereka hadapi.

“Daripada 779 orang guru yang asalnya menolak vaksin, didapati hanya 396 yang tidak mengambil vaksin atas sebab keraguan terhadap vaksin.

“Yang bakinya telah mengambil pendirian untuk ditangguhkan buat masa ini, kerana mempunyai alahan, mengandung ataupun keadaan kesihatan yang tidak mengizinkan,” titahnya dalam satu kenyataan, hari ini.

Manakala, sebilangan guru kini telah bersetuju mendaftar untuk mengambil vaksin, titah Tunku Ismail.

Dalam perjumpaan itu juga, baginda telah berkongsi info mengenai program vaksinasi di Johor dan situasi terkini pandemik COVID-19 di negeri ini.

“Saya berharap guru-guru ini sedar tanggungjawab mereka untuk sentiasa mengetengahkan pembangunan modal insan dengan menjadi teladan yang baik dan berharap mereka akan mengambil vaksin sebelum sekolah dibuka semula demi memastikan kesihatan dan kesejahteraan rakyat,” titahnya.

Turut hadir dalam pertemuan itu ialah Setiausaha Kerajaan Johor, Datuk Azmi Rohani dan Pengarah Kesihatan Negeri Johor, Datuk Dr Aman Rabu; Timbalan Setiausaha Kerajaan Johor (Pengurusan), Datuk Mohd Noh Ibrahim; Mufti Johor (secara maya), Sohibus Samahah Datuk Yahya Ahmad dan Timbalan Mufti Johor, Sohibus Samahah Datuk Ahmad Faisal Mohamed.

Terdahulu, pada 22 Ogos lalu, Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang mendedahkan kira-kira 779 guru di negeri ini dilaporkan menolak untuk menerima vaksin COVID-19.

Susulan itu, Tunku Ismail telah menitahkan untuk bertemu guru-guru tersebut, hari ini.


COVID-19: Kumulatif kes sembuh di Malaysia kini melebihi 580,000

KUALA LUMPUR, 2 Zulkaedah 1442H, Ahad – Jumlah kumulatif kes sembuh daripada COVID-19 kini mencecah 580,276 kes selepas 8,163 kes sembuh direkodkan dalam tempoh 24 jam di negara ini.

Pada 11 Jun dan semalam, Malaysia mencatatkan angka kes sembuh tertinggi dua hari berturut-turut sejak pandemik itu melanda negara ini.

Ketua Pengarah Kesihatan Tan Sri Dr Noor Hisham Abdullah berkata sebanyak 64 kematian dicatatkan hari ini, menjadikan jumlah kematian keseluruhan akibat pandemik itu meningkat kepada 3,908 kes.

“Kes aktif pula kini 73,324 kes dan daripada jumlah itu sejumlah 917 kes ditempatkan di Unit Rawatan Rapi (ICU) dengan 452 daripadanya memerlukan bantuan alat pernafasan.

“Jumlah kes baharu (5,304) merangkumi 5,299 kes penularan tempatan melibatkan 4,146 warganegara dan 1,153 warga asing, manakala lima kes import membabitkan dua warganegara dan tiga bukan warganegara,” katanya dalam satu kenyataan hari ini.

Dalam pada itu, Dr Noor Hisham berkata 15 kluster baharu dikesan hari ini dengan 11 daripadanya membabitkan penularan di tempat kerja, tiga kluster melibatkan komuniti dan satu kluster pendidikan tinggi.

Kluster baharu tempat kerja yang direkodkan ialah Industri Jalan Sijangkang Utama, Industri Sungai Chandong Sembilan dan Industri Jalan Anggerik Mokara (Selangor), PLO Perindustrian 65, Tembikar Jalan Johor dan Kampung Choh (Johor) serta Jalan Agaseh dan Lorong Satu A di Sabah.

Kluster tempat kerja lain adalah Desa Tun Razak 2 (Kuala Lumpur), Industri Jalan Usaha Merlimau (Melaka) dan Industri Jalan Sepuluh di Kelantan.

Selain itu, kluster komuniti dikesan di Kampung Sebandi Hilir dan Kampung Tabuan Haji Drahman (Sarawak) serta Kebayau (Sabah) manakala kluster pendidikan tinggi iaitu Dah Sintok (Kedah).

Perkembangan terbaharu itu menjadikan jumlah keseluruhan 2,477 kluster dengan 766 kluster aktif manakala jumlah keseluruhan kluster telah tamat ialah 1,711. – Bernama


Pencabar wajar tanding jawatan Presiden, Timbalan Presiden UMNO

Oleh Siti Hafidah Abd Ghaffar

BANGI, 12 Jamadilakhir 1444H, Khamis – Meskipun kedudukan Presiden dan Timbalan Presiden UMNO dilihat ‘kuat’ ketika ini, ia tidak bermakna jawatan itu tidak boleh dicabar dalam pemilihan parti akan datang.

Penganalisis politik, Dr Azmi Hassan, seharusnya kedua-dua jawatan itu dipertandingkan kerana selepas Pilihan Raya Umum ke-15 (PRU15), Datuk Seri Dr Ahmad Zahid Hamidi dipersalahkan atas kekalahan UMNO dan Barisan Nasional (BN) ketika itu.

“Jika benarlah tuduhan itu, maka siapa yang mengatakannya perlu mencabar Presiden.

“Bagaimanapun, saya lihat kedudukan Presiden dan Timbalan Presiden agak kuat ketika ini. Jadi biarkan yang mencabar itu mencabar kedua-dua jawatan ini.

“Ianya dapat diselesaikan oleh perwakilan atau ahli UMNO itu sendiri supaya tidak timbul cakap-cakap belakang bahawa tidak patut Presiden dan Timbalan Presiden itu ada di kerusi masing-masing kerana kekalahan PRU15 lepas,” katanya ketika dihubungi Ismaweb.net, hari ini.

Dalam pada itu, Dr Azmi berpendapat isu ini perlu diselesaikan supaya UMNO dapat meneruskan khidmat mereka dalam kerajaan pada ketika ini.

Isu kedudukan jawatan Presiden dan Timbalan Presiden UMNO menimbulkan banyak pendapat mengenai kewajaran, sama ada perlu dipertandingkan atau sebaliknya.

Selepas sekian lama berdiam diri mengenai perkara itu, Ahmad Zahid hari ini memberi bayangan bahawa beliau sedia untuk dicabar oleh mana-mana calon bagi kerusi panas berkenaan.

Katanya, beliau sebelum ini juga pernah dicabar dalam pemilihan pada 2018, namun kedua-dua pencabarnya gagal memperoleh undi yang banyak.


Proses berantai punca bencana banjir tahun ini dahsyat?

Oleh Ainul Illia Meor Suzurudin

BANGI, 22 Jamadilawal 1443H, Isnin – Kemusnahan besar-besaran akibat banjir di beberapa negeri terutama Selangor, Pahang, Negeri Sembilan dan Melaka menimbulkan persoalan, sama ada hujan berterusan penyebab utamanya atau terdapat proses berantai (cascading) yang bertanggungjawab menghasilkan bencana dahsyat ini.

Ketua Kluster Alam Sekitar dan Kelestarian Akademi Profesor Malaysia (APM), Profesor Emeritus Datuk Dr Ibrahim Komoo berkata, peristiwa banjir besar di Kelantan pada 2014, dan banjir ‘kepala air’ di Gunung Jerai 2020 memberi pengajaran penting bahawa hujan lebat dan banjir sahaja tidak mempunyai tenaga yang boleh memusnah prasarana besar dan rumah di dataran banjir.

Tetapi, apa yang mampu mencetuskan banjir adalah bahan puing – pokok hutan pada cerun yang runtuh ketika kejadian ‘gelinciran tanah’ dan aliran puing, batu batan dan lumpur – yang banyak dibawa arus air banjir, yang mana dilihat mempunyai kuasa pemusnah yang tinggi.

“Keadaan di Sungai Lui hampir sama seperti fenomena yang berlaku di hulu Sungai Kelantan pada tahun 2014.

“Ratusan tanah runtuh dan hakisan tebing telah membekalkan puing (kayu kayan dan batu batan) ke dalam air banjir menyebabkan kemusnahan harta benda di luar dugaan,” katanya.

Prof Emeritus Ibrahim berkata, ketika menyertai ‘Tinjauan Kumpulan Ahli Geologi Negara’ ke tapak kejadian tanah runtuh di Sungai Penchala dan banjir besar di Sungai Lui, mereka menemui jentera besar sedang membersihkan kayu kayan di dataran limpah sungai.

Beliau berkata, sepanjang 500 meter jalan menuju ke Sungai Lui, jalan tersebut dipenuhi kayu kayan yang menjadi penyebab kemusnahan beberapa buah rumah di kawasan ini.

“Apa yang kami lihat adalah satu daripada mungkin beberapa kejadian ‘aliran puing’ yang berlaku di bahagian hulu Sungai Lui. Puluhan kesan tanah runtuh boleh juga diperhatikan di bahagian cerun bukit sepanjang perjalanan dari Simpang Peras ke Kampung Jawa.

“Sepanjang Sungai Lui kami dapati banyak puing masih tersangkut di celah pokok, terutamanya di pokok buluh.

“Ini menandakan bahan puing yang banyak telah dibawa bersama oleh air banjir, dan lumpur serta kayu kayan ini menjadi penyebab utama kemusnahan di luar jangkaan,” katanya dalam satu kenyataan.

Mengulas lanjut, Felo Penyelidik Utama Institut Alam Sekitar dan Pembangunan (Lestari) Universiti Kebangsaan Malaysia (UKM) itu berkata, puing yang tersekat membentuk ‘empangan sementara’ ini juga berkemungkinan adalah punca kenaikan air mendadak, yang kemudiannya pecah menyebabkan luruan air banjir yang besar.

“Semua fenomena yang kami tafsirkan berdasarkan cerapan lapangan ini perlu diteliti dan disokong dengan kajian lanjutan. Hakikatnya, hujan lebat di kawasan tropika, khususnya di negara kita memang menjadi pencetus utama bencana alam iaitu banjir dan tanah runtuh. Lazimnya, kedua-dua fenomena ini dilihat secara berasingan.

“Fenomena bencana geologi berantai masih belum diberikan perhatian. Kami berpendapat, semua peristiwa banjir besar atau banjir kuning negara mempunyai kaitan rapat dengan gabungan ke dua-dua fenomena alam ini.

“Hujan lebat berterusan menyebabkan tanah di kawasan pergunungan tepu air, dan mudah tergelincir. Oleh kerana kuantiti air yang tinggi di hulu lembah sungai, tanah runtuh bertukar menjadi aliran puing, berikutnya menjadi banjir puing dan disusuli dengan banjir lumpur (kuning),” katanya.

Ketika ditanya sama ada pembalakan merupakan salah satu punca banjir teruk, Prof Emeritus Ibrahim berkata, jika pun ada faktor itu sangat kecil dan tidak menyumbang bencana besar ini.

Justeru, beliau melihat bencana yang dikaitkan dengan Banjir Besar Lembah Klang 2021 ini adalah gabungan antara tanah runtuh di Sungai Penchala, aliran puing di hulu Sungai Lui, banjir puing di lembah Sungai Lui dan banjir besar di kebanyakan kawasan rendah lain di Shah Alam dan Klang.

“Jika kita berhajat untuk menangani isu bencana alam secara jangka panjang, kita perlu mengenali punca dan jenis bencana, serta mengambil pendekatan pengurangan risiko bencana secara bermaklum.

“Setiap peristiwa bencana bukan sekadar kematian, kerugian dan kerosakan harta benda, tetapi di sebaliknya pengajaran untuk hidup harmoni bersama alam, bersama kebesaran ilahi,” katanya.


Russia negara pertama luluskan vaksin COVID-19

MOSCOW, 21 Zulhijjah 1441H, Selasa – Russia menjadi negara pertama di dunia meluluskan vaksin pandemik COVID-19 – yang kini merekodkan jangkitan lebih daripada 20 juta kes.

Presiden Vladimir Putin pada Selasa berkata, vaksin yang dihasilkan oleh Pusat Penyelidikan Nasional Gamaleya itu mendapat kelulusan rasmi dengan Kementerian Kesihatan Russia.

Putin berkata, ujian vaksin telah menunjukkan hasil positif apabila semua sukarelawan didapati kebal terhadap wabak berkenaan.

Beliau berkata, vaksin berkenaan selamat digunakan, bahkan turut diberikan kepada salah seorang anak perempuannya.

“Saya yakin fungsi vaksin cukup berkesan, membentuk kekebalan yang kuat, kita sudah jalani semua ujian yang diperlukan,” katanya.

Sementara itu, Ketua Penyelidikan Nasional Gamaleya Pusat Alexander Gintzburg berkata, vaksin berkenaan adalah berdasarkan adenovirus dan mengandungi zarah COVID-19 mati yang tidak dapat membiak serta selamat.

Bagaimanapun, katanya, virus itu tidak dapat mengenal pasti tindak balas imun seperti suhu tinggi ke atas bahan asing.

Vaksin berkenaan dijangka akan dikeluarkan secara besar-besaran bermula Oktober 2020.

Sejak mula muncul di Wuhan, China pada bulan Disembar lalu, COVID-19 telah menular ke sekurang-kurangnya 188 negara dan wilayah seluruh dunia.

Amerika Syarikat (AS) mendahului dengan jangkitan paling banyak disahkan iaitu 5.09 juta, diikuti Brazil dengan lebih dari tiga juta kes dan India dengan 2.27 juta kes, menurut data yang dikumpulkan oleh Universiti Johns Hopkins AS.

Setakat ini, Russia mencatatkan sebanyak 891,000 kes jangkitan. – Agensi


Integrasi nasional, perpaduan kaum kunci negara hadapi cabaran termasuk COVID-19: Agong

KUALA LUMPUR, 22 Muharram 1443H, Selasa – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini bertitah bahawa kesepaduan sosial, integrasi nasional dan perpaduan antara kaum adalah kunci untuk negara menghadapi apa jua cabaran termasuk COVID-19.

Datuk Pengelola Bijaya Diraja Istana Negara, Datuk Ahmad Fadil Shamsuddin dalam kenyataan hari ini berkata, Seri Paduka turut menasihati seluruh rakyat agar terus menjaga kesihatan diri dan turut bersatu padu dalam mewujudkan suasana persekitaran yang selamat demi untuk membendung penularan pandemik itu.

“Seri Paduka berpandangan bahawa sikap segelintir yang tidak bertanggungjawab dengan melanggar prosedur operasi standard (SOP) dan peraturan yang telah ditetapkan akan hanya membawa musibah kepada masyarakat dan turut berupaya menggugat pelan pemulihan negara yang telah dirangka.

“Oleh hal yang demikian, Seri Paduka menasihati rakyat menyedari bahawa usaha mengekang pandemik memerlukan kesepaduan dan kesatuan seluruh rakyat, pemimpin serta kerajaan dengan menolak perbezaan pendapat dan mengetepikan pertikaian politik agar wujud simbiosis erat antara semuanya dalam berjuang untuk membawa negara merdeka dari pandemik yang melanda,” kata Ahmad Fadil.

Ahmad Fadil berkata, Al-Sultan Abdullah turut menzahirkan kesyukuran kerana pada usia kemerdekaan negara menginjak ke-64 tahun, perpaduan dan keharmonian rakyat terus menjadi asas kukuh dalam mengekalkan kestabilan, keamanan dan kemakmuran negara.

Datuk Pengelola Bijaya Diraja berkata, Seri Paduka bertitah bahawa meskipun sambutan Hari Kebangsaan kali ini merupakan tahun kedua rakyat meraikannya dalam suasana ancaman pandemik COVID-19, namun ia tidak menghalang dan mematahkan semangat patriotisme dan kesatuan untuk terus meraikan hari yang penuh bersejarah.

“Seri Paduka mengajak rakyat mengimbau kembali enam dekad yang lalu di mana semangat patriotisme dan cintakan tanah air telah menyatu-padukan rakyat sekaliannya dengan tekad dan iltizam untuk bangkit menentang penjajah sehingga kemerdekaan yang diidamkan menjadi sebuah realiti.

“Justeru, Seri Paduka menzahirkan pandangan bahawa sekiranya semangat dan roh perjuangan enam dekad yang lalu diterap dan disuburkan kembali pada hari ini, nescaya negara juga berupaya untuk merdeka dari ancaman pandemik COVID-19 buat selama-lamanya,” kata Ahmad Fadil.

Bersesuaian dengan tema sambutan Hari Kebangsaan 2021 iaitu Malaysia Prihatin, Al-Sultan Abdullah turut menyeru kerajaan untuk terus merangka dan menyusun pelan tindakan untuk membantu rakyat yang terkesan dan mengembalikan semula iklim ekonomi yang sihat.

Seri Paduka bertitah rakyat wajar untuk terus dilindungi agar dapat berdiri tangkas menghadapi impak negatif kemelut ini.

“Seri Paduka turut menyeru Program Imunisasi COVID-19 Kebangsaan (PICK) juga hendaklah terus diperkasa bagi membolehkan negara mencapai imuniti kelompok yang diharapkan. Manakala, rakyat juga sewajarnya turut berpegang teguh kepada prinsip “Malaysia Prihatin” dengan segera mendapatkan vaksin bagi melindungi diri, keluarga dan komuniti,” kata Ahmad Fadil.

Al-Sultan Abdullah turut merakamkan ucapan terima kasih kepada semua petugas barisan hadapan negara merangkumi petugas kesihatan, pasukan keselamatan, penjawat awam, para sukarelawan dan orang perseorangan yang telah menabur khidmat bakti kepada masyarakat dan negara.

Seri Paduka turut mengajak rakyat untuk mengingati dan menghargai para pejuang dan patriot kemerdekaan serta anggota pasukan keselamatan yang telah berkorban sehingga berjaya menyelamatkan negara daripada belenggu penjajah dan seteru negara.

Ahmad Fadil berkata, Al-Sultan Abdullah serta Raja Permaisuri Agong, Tunku Hajah Azizah Aminah Maimunah Iskandariah turut mendoakan negara terus berada dalam rahmat dan perlindungan Allah SWT daripada segala musibah dan pandemik COVID-19.

Dalam pada itu, Al-Sultan Abdullah turut menzahirkan ucapan selamat menyambut Hari Kebangsaan kepada seluruh rakyat Malaysia di negara ini mahu pun mereka yang berada di luar negara.

“Seri Paduka merafakkan setinggi-tinggi kesyukuran ke hadrat Allah SWT kerana dengan limpah kurnia-Nya telah mengizinkan Baginda dan seluruh rakyat Malaysia untuk bersama-sama meraikan sambutan Hari Kebangsaan bagi 2021,” kata Ahmad Fadil. – Bernama


1.2 juta pelancong China lesap, Malaysia bakal jadi ‘Tanah Besar’ kedua?

PEMBELA sebelum ini telah mempersoalkan adakah telah berlaku kepincangan dalam pentadbiran hingga jumlah pelancong luar sebesar itu ‘lenyap’ dan tak kembali ke negara asal.

Malah, kami telah menggesa pihak berwajib mengambil tindakan drastik dengan segera sebelum perkara-perkara yang tidak diingini berlaku dalam negara!

Manakan tidak, 1.2 juta itu hanya jumlah yang didedahkan Jabatan Imigresen Malaysia, bagaimana pula dengan angka yang tidak direkodkan?

Namun apa yang lebih menggerunkan, Persatuan Pengguna Islam Malaysia (PPIM) baru-baru ini telah mengeluarkan kenyataan:

“Jika isu rakyat China ‘hilang’ di Malaysia ini tidak dibendung, jangan hairan tiga tahun akan datang jumlah yang ‘hilang’ dah meningkat jadi dua juta orang!!”

Jika ianya menjadi realiti, apakah nasib anak bangsa kita? Adakah Malaysia bakal Jadi ‘Tanah Besar’ kedua?

Pertubuhan-Pertubuhan Pembela Islam (PEMBELA)


Pemimpin parti gabungan PN tak sehaluan, dakwa Ahmad Maslan

PONTIAN, 28 Safar 1444H, Ahad – Percanggahan pandangan pemimpin utama Perikatan Nasional (PN), mengenai pendirian gabungan itu terhadap Barisan Nasional (BN) menjelang Pilihan Raya Umum Ke-15 (PRU15), menunjukkan kepimpinan PN sudah tidak sehaluan, kata Setiausaha Agung UMNO, Datuk Seri Ahmad Maslan.

Beliau berkata, Pengerusi PN Tan Sri Muhyiddin Yassin mengatakan BN merupakan musuh utama gabungan itu pada PRU15, namun Setiausaha Agung PAS, Datuk Seri Takiyuddin Hassan pula menyifatkan UMNO sebagai rakan ta’awun (kerjasama).

“…kelihatan pimpinan utama dua parti dalam PN ini tidak sehaluan, dan kita tunggu dan lihat secara teliti perkembangan politik yang akan berlaku sehari dua ini,” kata Ahli Parlimen Pontian itu pada sidang media selepas Program Walimatulurus Perdana Peringkat Daerah Pontian, di sini hari ini.

Terdahulu, Takiyuddin baru-baru ini berkata, PAS kekal berpendirian menganggap UMNO sebagai rakan ta’awun (kerjasama) dan menolak kerjasama dengan Pakatan Harapan (PH) pada PRU-15, namun Muhyiddin semalam dilaporkan berkata, parti komponen PN perlu sepakat bahawa musuh utama gabungan adalah BN.

Mengenai dakwaan ada usaha menghidupkan semula Muafakat Nasional (MN), Ahmad berkata, MN masih wujud namun tiada sebarang keputusan dibuat untuk menyuburkan kembali gabungan itu dan menyerahkan kepada Majlis Tertinggi UMNO membuat keputusan mengenainya.

Terdahulu media melaporkan ada pertemuan antara Presiden PAS Tan Sri Abdul Hadi Awang dan Presiden UMNO Datuk Seri Dr Ahmad Zahid Hamidi baru-baru ini, yang didakwa mengenai MN bagi mengelakkan pertembungan antara kedua-dua parti itu pada PRU15. – Bernama


Mutasi baharu A701V dikesan di Malaysia

PUTRAJAYA, 8 Jamadilawal 1442H, Rabu – Kementerian Kesihatan mengesan mutasi baharu virus COVID-19 di Malaysia, yang dikenali sebagai A701V.

Ketua Pengarah Kesihatan, Tan Sri Dr Noor Hisham Abdullah berkata, mutasi itu dikesan hasil ujian terhadap 60 sampel daripada kluster Benteng Lahad Datu.

“Ogos lalu, kita mengesan mutasi virus D614G di Kedah melalui kluster Sivagangga, selain ia turut dikesan di Johor dan di Sabah.

“Hasil ujian daripada 60 sampel daripada kluster Benteng Lahad Datu pula, kita mendapati terdapat juga mutasi A701V, yang turut pernah dikesan di Afrika Selatan, Australia dan Belanda,” katanya pada sidang media COVID-19, hari ini.

Bagaimanapun, beliau berkata, Kementerian Kesihatan (KKM) belum dapat menyimpulkan sama ada mutasi baharu itu memiliki tahap kebolehjangkitan yang tinggi atau bersifat ‘ganas’.

“Belum dapat dipastikan impak kesihatannya, sama ada mutasi A701V ini memiliki kebolehjangkitan yang tinggi atau bersifat ‘ganas’ seperti D614G,” katanya.

Bagi mengelakkan kebimbangan orang awam, Dr Noor Hisham menegaskan, virus COVID-19 akan sentiasa bermutasi.

Tetapi, apa yang perlu diberi tumpuan ialah sama ada mutasi baharu itu memiliki impak kesihatan yang lebih besar, berbanding varian sedia ada, katanya.

“Contohnya seperti mutasi D614G didapati memiliki 10 kali lebih jangkitan. Begitu juga varian baharu di United Kingdom (UK) dikenali sebagai VUI-202012/01, yang dikatakan 70 peratus lebih mudah berjangkit.

“Kementerian Kesihatan sedang memantau kesan mutasi baharu A701V ini, dari segi sama ada ia memiliki kesan pada keberkesanan vaksin, kadar kebolehjangkitan meningkat dan keganasan virus ini,” katanya.


Dr Husaini dilantik Ketua Pengarah Pendidikan Tinggi baharu

PUTRAJAYA, 16 Jamadilakhir 1442H, Jumaat – Prof Datuk Dr Husaini Omar dilantik sebagai Ketua Pengarah Pendidikan Tinggi baharu berkuat kuasa 1 Februari ini, hingga 9 Mac 2023.

Menteri Pengajian Tinggi Datuk Seri Dr Noraini Ahmad dalam satu kenyataan hari ini berkata Husaini yang merupakan Ketua Pegawai Eksekutif Agensi Kelayakan Malaysia (MQA) sejak 1 Jun lepas hingga 31 Januari ini, akan mengambil alih tempat Prof Datuk Seri Dr Mohamed Mustafa Ishak yang bersara wajib pada 10 Jan lepas.

Husaini, 57, memiliki Ijazah Sarjana Muda Sains dengan Kepujian (Geologi) dari Universiti Malaya (UM) pada 1988, Ijazah Sarjana Kejuruteraan Geologi dari University of Leeds, United Kingdom pada 1994, dan Doctor of Engineering (System Engineering) dari Universiti Putra Malaysia (UPM) pada 2002.

Husaini mempunyai pengalaman industri selama lapan tahun sebagai jurutera geologi sebelum memulakan karier sebagai pensyarah di Fakulti Kejuruteraan UPM pada 1996.

“Saya percaya berbekalkan kepakaran, pengalaman dan pencapaian yang cemerlang, beliau (Husaini) akan terus melonjakkan prestasi pendidikan tinggi negara selaras dengan hasrat yang diaspirasikan dalam Pelan Pembangunan Pendidikan Malaysia (Pendidikan Tinggi) 2015-2025,” menurut Noraini.

Husaini meniti laluan kejayaan akademik dan pentadbiran apabila dilantik sebagai Timbalan Naib Canselor (Penyelidikan dan Inovasi) UPM pada 15 Feb 2017 sebelum memegang jawatan Naib Canselor Universiti Malaysia Kelantan (UMK) dari 1 Januari 2018 hingga 6 Januari 2019.

Beliau juga telah menerbitkan lebih 200 buah penerbitan dalam bentuk jurnal, prosiding, buku, serta laporan teknikal hasil daripada penyelidikan yang dijalankan, di samping pernah menyelia lebih 20 orang pelajar pasca siswazah, dan sebahagian daripada hasil penyelidikan beliau telah dipatenkan di Malaysia dan Amerika Syarikat.

Noraini turut mengucapkan penghargaan dan terima kasih kepada Mohamed Mustafa atas segala jasa dan khidmat bakti beliau sebagai Ketua Pengarah Pendidikan Tinggi. – Bernama


Penduduk Wilayah Persekutuan paling tinggi alami kemurungan

KUALA LUMPUR, 15 Syaaban 1444H, Rabu – Penduduk Wilayah Persekutuan adalah negeri yang paling ramai mengalami masalah kemurungan dan kebimbangan (anxiety) melampau disebabkan beberapa faktor termasuk kos sara hidup yang tinggi.

Menteri Kesihatan, Dr Zaliha Mustafa berkata, berdasarkan saringan yang dijalankan pada 2022, antara faktor lain yang menyumbang kepada masalah itu adalah tekanan daripada ibu bapa dan masalah perhubungan dengan rakan sebaya.

“Golongan B40 juga ramai di Wilayah (Persekutuan) dan kita menemui ramai yang miskin bandar di Wilayah. Selain itu masalah perhubungan serta tekanan contohnya daripada ibu bapa … jadi stres anak-anak,” katanya pada sesi soal jawab di Dewan Rakyat.

Beliau menjawab soalan tambahan Mohd Sany Hamzan (PH-Hulu Langat) yang ingin tahu negeri paling tinggi menghadapi masalah mental dan kemurungan.

Sementara itu, Dr Zaliha berkata, Kementerian Kesihatan (KKM) telah mengambil langkah untuk mengatasi permasalahan kesihatan mental yang dialami oleh masyarakat khususnya bagi kumpulan sasar termasuk kanak-kanak remaja, golongan muda dan warga emas.

Menurutnya, kebanyakan masalah kesihatan mental yang dihadapi golongan muda dipengaruhi oleh faktor sosial seperti masalah kewangan, masalah perhubungan, buli, tingkah laku berisiko, penyalahgunaan substans, rasa rendah diri dan jangkaan yang tinggi terhadap diri sendiri yang menyumbang kepada stres yang tinggi, keresahan dan kemurungan.

Bagi menangani masalah kesihatan mental dalam kalangan golongan muda, Dr Zaliha berkata, KKM telah melaksanakan inisiatif seperti perkhidmatan kesihatan mental di 1,161 klinik kesihatan, 58 hospital, 34 pusat Kesihatan Mental Masyarakat (MENTARI), serta empat institusi mental meliputi aspek promosi, pencegahan, pengesanan awal dan rehabilitasi.

Selain itu, Program Minda Sihat Sekolah yang dilaksanakan secara kolaborasi dengan Kementerian Pendidikan yang meliputi saringan dan intervensi menggunakan Modul Minda Sihat KPM dan Modul Kesihatan Mental Remaja KKM.

“Bagi meningkatkan kualiti penjagaan kesihatan mental dalam kalangan warga emas, KKM telah menyediakan perkhidmatan saringan kesihatan mental di klinik kesihatan bagi mengesan awal masalah seperti dementia,” katanya.

Dr Zaliha menjawab soalan asal Mohd Sany yang ingin tahu langkah KKM dalam mengatasi masalah kesihatan mental yang dialami  golongan muda dan warga emas.- Bernama


Sokongan Indonesia tingkatkan peluang bahasa Melayu jadi bahasa rasmi ASEAN

KUALA LUMPUR, 30 Syaaban 1443H, Sabtu – Kesepakatan Malaysia dan Indonesia untuk terus bersama-sama memperkasakan bahasa rumpun Melayu menambah peluang bagi menjadikannya sebagai bahasa rasmi ASEAN dan antarabangsa.

Pengerusi Lembaga Pengelola Dewan Bahasa dan Pustaka (DBP), Prof Datuk Seri Dr Awang Sariyan berkata, ini kerana bahasa Melayu yang mempunyai kira-kira 300 juta penutur, turut digunakan di Indonesia, Brunei, Singapura, Thailand, Filipina, Kemboja, Laos, Vietnam, Myanmar dan Timor Leste.

“Cadangan Perdana Menteri, Datuk Seri Ismail Sabri Yaakob itu merupakan kesinambungan dan peningkatan usaha yang telah puluhan tahun dimulakan di peringkat serantau dan Indonesia yang memang menjadi sahabat seperjuangan sejak hampir 50 tahun lepas.

“Usaha penyatuan negara serantau ASEAN menerusi faktor bahasa besar ertinya,” katanya dalam kenyataan di sini, hari ini.

Semalam, Ismail Sabri dilapor berkata, Malaysia dan Indonesia akan terus sama-sama memperkasakan bahasa rumpun Melayu yang berkemungkinan dijadikan sebagai bahasa ASEAN satu hari nanti.

Ismail Sabri berkata, kedua negara sepakat menggunakan bahasa Melayu sebagai bahasa perantara di setiap persidangan antarabangsa.

Dalam pada itu, Awang Sariyan berkata, untuk menjadikan bahasa Melayu sebagai bahasa rasmi ASEAN, sokongan padu semua negara yang menggunakan atau memiliki penutur berbahasa Melayu amat diperlukan. – Bernama


400,000 tan gandum, bijirin hasil Ukraine dirampas Russia

DAMSYIK, 29 Syawal 1443H, Isnin – Kira-kira 400,000 tan bijirin hasil negara Ukraine dilaporkan dirampas tentera Russia, sehingga boleh memberi kesan kepada bekalan makanan global.

Imej satelit menunjukkan kapal milik Russia didakwa membawa hasil gandum dan bijirin lain yang dicuri dari Ukraine tiba di Syria.

Imej yang dikeluarkan oleh Maxar Technologies itu menunjukkan Kapal Matros Pozynich tiba di Pelabuhan Latakia, Syria, Jumaat lalu.

Malah, ia merupakan kapal kedua yang tiba ke negara tersebut dalam tempoh empat minggu, lapor CNN.

Kapal Matros Pozynich merupakan satu daripada tiga kapal memuatkan gandum dan bijirin yang dirampas di Sevastopol, Crimea sejak Russia menyerang Ukraine, Februari lalu.

Bukan sekadar kapal, kenderan lain termasuk lori juga dilaporkan membawa gandum dan bijirin hasil keluaran negara berkenaan.

Pihak berkuasa Ukraine menganggarkan kira-kira 400,000 tan bijirin telah dirampas tentera Russia dan situasi itu dijangka memberi kesan kepada bekalan makanan global.

Ukraine merupakan negara pengeluar gandum terbesar dunia namun sejak pencerobohan Russia telah menjejaskan eksport ke seluruh negara.

Situasi berkenaan memaksa negara-negara lain mencari bekalan gandum untuk tempoh masa pendek, selain berdepan kenaikan harga melampau.

Sejak beberapa tahun lalu, tentera Russia membantu Presiden Bashar al-Assad dalam memusnahkan penentangan terhadap rejimnya selain dituduh melakukan pencabulan hak asasi terhadap rakyat Syria.

Lebih 500,000 rakyat Syria terbunuh sejak pemberontakan pada tahun 2011 dan sebahagian besar terdiri daripada orang awam. – Agensi


Singkirkan menteri Kabinet tidak ‘perform’

Oleh Siti Hafidah Abd Ghaffar

BANGI, 17 Rabiulawal 1445H, Selasa – Rombakan Kabinet adalah satu keperluan buat Perdana Menteri, Datuk Seri Anwar Ibrahim bagi menggantikan mana-mana anggotanya yang gagal menunjukkan prestasi memberangsangkan.

Penganalisis politik, Prof Dr Nik Ahmad Kamal Nik Mahmood berkata, sama ada perkara itu akan berlaku ataupun tidak ia bergantung kepada budi bicara Anwar.

Namun, apa yang pasti katanya, adalah hak Perdana Menteri untuk merombak Kabinet dengan menggugurkan menteri atau timbalan menteri yang berprestasi lemah.

“Kalau pandangan pemerhati seperti saya, nampak ada anggota Kabinet yang tidak segera mengambil tindakan mengatasi masalah negara. Mungkin seorang dua anggota Kabinet yang tidak ‘perform’. Maka mereka boleh dikeluarkan daripada Kabinet. Isu ekonomi dan kepenggunaan adalah isu besar hari ini.

“Kalau menteri-menteri yang bertanggungawab tidak menangani dengan baik, mereka harus ditukar setelah prestasi mereka diperhatikan secara keseluruhan. Pengganti Allahyarham Datuk Seri Salahuddin Ayub harus disegerakan.

“Khabarnya juga kerajaan perlu Menteri Kewangan kedua. Jadi, jawatan itu perlu disegerakan,” katanya ketika dihubungi Ismaweb.net.

Nik Ahmad berpendapat rombakan Kabinet adalah satu lumrah setiap kerajaan sama ada baharu dilantik atau sebaliknya.

Katanya, dalam konteks Kerajaan Perpaduan sekarang, ia telah berkuasa selama lebih kurang 10 bulan.

Dalam pada itu, beliau berkata, negara melalui pelbagai cabaran khususnya ekonomi, mata wang ringgit merudum berbanding AS$, harga makanan yang meningkat dan kos sara hidup secara keseluruhannya meningkat.

Lebih parah lagi, negara kini menghadapi kekurangan beras tempatan.

Pun begitu, beliau menegaskan bahawa perubahan atau rombakan Kabinet perlu dilakukan dengan cermat bagi memastikan kestabilan antara parti gabungan PH.

“Dalam masa 10 bulan prestasi anggota-anggota Kabinet diperhatikan khususnya oleh Perdana Menteri dan Timbalan Perdana Menteri.

“Bagaimanapun saya lihat penukaran menteri oleh Perdana Menteri perlu dibuat dengan berhati-hati kerana sebagai sebuah Kerajaan Perpaduan, kepentingan semua parti-parti di dalamnya hendaklah dilihat sama rata untuk mengelakkan kerajaan hilang sokongan di Parlimen,” katanya.

Sebelum ini, Datuk Seri Dr Ahmad Zahid Hamidi memberi bayangan rombakan Kabinet bawah pimpinan Perdana Menteri, Datuk Seri Anwar Ibrahim, berkemungkinan akan berlaku dalam masa terdekat.

Timbalan Perdana Menteri berkata, antara sebabnya ialah berlaku kekosongan jawatan Menteri Perdagangan Dalam Negeri dan Kos Sara Hidup susulan kematian penyandang, Allahyarham Datuk Seri Salahuddin Ayub.


SKMM jangan jadi budak suruhan Anwar

BANGI, 5 Rabiulawal 1445H, Khamis – Tindakan Suruhanjaya Komunikasi Dan Multimedia (SKMM) yang seolah-olah ‘mengugut’ portal berita MalaysiaNow menyerlahkan sikap diktator kerajaan pimpinan Datuk Seri Anwar Ibrahim.

Kesal dengan perkara itu, Ahli Majlis Pimpinan Tertinggi Bersatu, Datuk Wan Saiful Wan Jan mengingatkan SKMM supaya tidak menjadi ‘budak suruhan’ Perdana Menteri untuk menyekat kebebasan media.

Jika keadaan itu berterusan, beliau tidak menolak kemungkinan kebebasan media di Malaysia menuju ke arah ‘kegelapan’.

“Tahap kebolehpercayaan rakyat kepada SKMM semakin merudum. Aduan SKMM saya bertarikh 12 Julai 2023 sehingga hari ini tiada maklum balas.

“Tetapi kalau menyentuh Anwar Ibrahim, kelajuan kerja SKMM tiada tandingan. Bagaimana rakyat mahu percaya jika sikap berat sebelah terlalu jelas?

“Saya lihat budaya ugut-mengugut terhadap portal-portal berita semakin menjadi-jadi di bawah Menteri Komunikasi dan Multimedia, Fahmi Fadzil. Bukan setakat ugut, tapi hingga ada kacau ganggu dalam editorial,” katanya dalam kenyataan, hari ini.

Beliau berkata demikian mengulas mengenai laporan MalaysiaNow semalam mengenai tuntutan SKMM supaya portal berita itu meminda atau menurunkan laporannya mengenai kekecohan di Dewan Rakyat pada Selasa.

SKMM merujuk kepada dua laporan diterbitkan iaitu ‘Blok PN keluar, ‘Tambun peliwat’ bergema di Dewan Rakyat selepas PM serang Radzi’ dan versi Bahasa Inggerisnya, ‘Pandemonium, walkout after PM refuses to retract accusation against Putrajaya MP, serta kiriman Twitter berkait dua artikel itu.

Portal berita itu mendakwa e-mel daripada SKMM menuntut MalaysiaNow membuang laporan beritanya.

Kelewatan portal berkenaan bertindak bakal berdepan dengan ‘tindakan penguatkuasaan lanjut’ yang ditulis oleh ‘Jabatan Analisis Kandungan’ SKMM.

Wan Saiful berkata, apabila membaca laporan MalaysiaNow, beliau yang berada dalam Dewan Rakyat sewaktu situasi itu berlaku merasakan bahawa laporan portal itu adalah mencerminkan suasana sebenar peristiwa yang dilaporkan.

Justeru katanya, ugutan SKMM seolah-olah mahu memaksa media menyiarkan laporan palsu.

“Saya tidak terkejut dengan langkah drakonian kerajaan Anwar Ibrahim ini. Sudah menjadi amalan di banyak negara diktator, apabila seseorang diktator itu gagal mentadbir dan gagal menjaga kebajikan rakyat, dia akan menyalahgunakan kuasa untuk menutup mulut para pengkritiknya.

“Anwar Ibrahim hanya menggunakan skrip yang sama,” katanya.

Sebelum ini, SKMM pernah mengarahkan TV Pertiwi menurunkan enam kandungan berita selepas portal media itu disekat.

Semakan menerusi hasil ping ke alamat tvpertiwi.com.my menunjukkan terdapat penyekatan DNS dengan data memaparkan IP SKMM, iaitu 175.139.142.25.


Pengundi kembali pangkah UMNO jika buang pemimpin korup

Oleh Ainul Illia Meor Suzurudin

BANGI, 1 Rabiulawal 1445H, Ahad – Idea UMNO bertanding secara solo pada Pilihan Raya Umum Ke-16 (PRU16) mungkin memberi kesan yang baik, namun ‘dua perkara’ harus diselesaikan jika parti itu mahu sokongan berterusan.

Penganalisis politik, Prof Dr Ahmad Atory Hussain berkata, penting untuk pimpinan UMNO mengambil tindakan serius terhadap punca utama kejatuhan parti dan mencari jalan penyelesaian sekiranya benar-benar ingin mengubah nasib.

Jelas beliau, jika kita hendak mengubati penyakit kronik atau memperbaiki sesuatu benda ibarat tersimpul benang, maka kita perlulah mengenal pasti punca sebenar sebab berlakunya perkara itu.

“Dalam hal ini, punca utama UMNO hilang sokongan, ada dua; satu pemimpin utamanya yang bermasalah rasuah dengan 47 kes mahkamah (meski dilepas tanpa bebas), kedua Presiden UMNO bekerjasama dengan Anwar dan DAP.

“Bekerjasama dengan Anwar itu… boleh tahan lagi, tetapi bekerjasama dengan DAP sangat-sangat tidak diterima oleh ahli-ahli UMNO.

“Hatta orang Melayu yang tidak berparti pun tak boleh terima. Bagilah apa alasan segunung emas pun…payah… jangan bagi alasan walhal orang Melayu lebih mengerti daripada pemimpin-pemimpin korup UMNO itu,” katanya ketika dihubungi Ismaweb.net, hari ini.

Prof Ahmad Atory berkata, masalah mungkin boleh selesai juga jika mereka mengisytihar Perlembagaan parti diubah atau kembali kepada prinsip asas Perlembagaan Malaysia.

“Kalau sudah diketahui puncanya, maka lebih elok UMNO buang pemimpin korup mereka.

“Dan kedua bertanding secara solo kembali.. kalau begitu gayanya, saya pun akan pangkah UMNO macam dulu-dulu,” katanya.


Cuepacs cadang gaji minimum baharu RM1,800 sebulan untuk sektor awam

KUALA LUMPUR, 20 Rejab 1443H, Selasa – Kongres Kesatuan Pekerja-Pekerja Di Dalam Perkhidmatan Awam (Cuepacs) sekali lagi mengulangi cadangan gaji minimum baharu RM1,800 sebulan untuk sektor awam berbanding RM1,200 sebulan ketika ini.

Presiden Cuepacs Datuk Adnan Mat berkata pihaknya sebelum ini telah mengutarakan hal itu kepada Perdana Menteri dan mencadangkan gaji RM1,800 sebulan kerana berpendapat angka tersebut adalah munasabah untuk dinilai oleh kerajaan.

“Pada masa sama, Perdana Menteri juga telah memaklumkan di dalam Kabinet dan di Parlimen pada 27 November lepas di bawah Rancangan Malaysia Ke-12 (RMK12), kerajaan menyasarkan (status sebagai) negara berpendapatan tinggi menjelang tahun 2025 dengan meletakkan pendapatan isi rumah kepada RM10,000.

“Namun sasaran di bawah RMK12 ini sudah tentu tidak akan tercapai sekiranya gaji minimum yang baharu ini tidak diubah oleh kerajaan sendiri,” katanya ketika menjadi tetamu secara maya dalam program Koresponden terbitan Bernama TV bertajuk ‘Penentuan Nasib Penjawat Awam’ hari ini.

Beliau juga berkata sebelum ini, kerajaan telah menetapkan bahawa gaji penjawat awam disemak setiap 10 tahun dan kali terakhir sistem saraan perkhidmatan awam disemak ialah pada 2002.

“Cuepacs melihat apabila kerajaan sendiri menetapkan setiap 10 tahun maknanya tahun ini adalah tahun yang memerlukan kerajaan untuk menyemaknya semula.

“Sistem saraan yang baharu ini hendaklah boleh menampung keperluan penjawat awam supaya menerima gaji yang selesa, yang setimpal dengan kos perbelanjaan harian minimum yang juga telah berubah dengan (harga) barangan meningkat berkali-kali sejak tahun lepas,” katanya. – Bernama


Selesaikah masalah dengan amaran 14 hari?

MASALAH tidak akan selesai selagi, punca kepada segala masalah tidak diselesaikan, iaitu tamak kuasa. Kecuali dikembalikan semula kepada rakyat. Jika tidak, masalah akan terus bertambah menjadi masalah. Percayalah.

Jangan harapkan sesuatu yang lebih baik, selagi nafsu tamak haloba terhadap kuasa tidak dapat diselesaikan terlebih dahulu. Kuasa adalah lubuk duit, lubuk segala-galanya. Benarlah apa yang dikatakan Machiavelli dalam bukunya “The Prince”.

Untuk kuasa manusia sanggup melakukan apa sahaja, termasuk matlamat menghalalkan cara.

Inilah realiti politik Malaysia. Tidak kira parti politik mana sekalipun. Semua gilakan kuasa. Kerana dengan kuasa, boleh memiliki segala-galanya.

Parti kecil merasakan dirinya besar, parti besar merasakan dirinya lagi besar. Langsung tidak mahu mengalah dan bertolak ansur. Akhirnya, siapa yang rugi? Siapa yang ditolak beransur-ansur. Tidak lain tidak bukan, Islam dan Melayu.

Siapa yang tidak tertolak? Siapa yang menang? Kalau bukan musuh-musuh Islam.

Kita sengaja buat-buat lupa, ada kuasa yang lebih besar daripada itu yang sedang memerhati dan menguji hambaNya.

Malangnya, hambaNya pula beranggapan, tidak ada masalah melakukan kemungkaran, kejahatan dan kemaksiatan, tidak ada masalah gila kuasa, tidak ada masalah salah guna kuasa, tidak ada masalah mentekedarah rasuah, dan lain-lain salah laku, kerana selepas itu boleh bertaubat, Allah Maha Pengampun. Boleh bertaubat, kerana Allah menerima taubat.

Merasa bersalah, boleh buat haji dan umrah, boleh sedekah kepada Palestin dan fakir miskin, boleh sedekah kepada maahad tahfiz bagi tujuan ‘mencuci’ dosa-dosa yang dilakukan.

Sebab itu saya tidak pernah hairan jika wakil rakyat membantu rakyat yang kesempitan, kerana itu bukan duit mereka tetapi duit rakyat. Kecualilah, wakil rakyat tersebut memang asalnya datang daripada keluarga yang kaya-raya.

Namun, jika mereka kaya setelah menjadi wakil rakyat. Boleh dikatakan kekayaan yang diperolehi itu adalah hasil daripada semua kemudahan yang dipergunakan ketika menjadi wakil rakyat, untuk menjadikan dirinya kaya-raya.

Sebab itu, kita amat terharu dengan wakil rakyat (pemimpin), semasa hidup dan matinya, tidak ada apa yang ditinggalkan dan diwariskan, melainkan tinggalan jasa berguna buat umat dan bangsa. Kita selalu baca perjuangan Baginda Rasulullah SAW dan para sahabat. Malangnya, kita buat-buat lupa.

Justeru, apa yang boleh dibuat dalam masa 14 hari?

Muhasabah pertama, buatlah muhasabah diri. Muhasabah parti. Buatlah penilaian. Siapakah aku sebenarnya? Apakah yang telah aku lakukan selama ini? Bersihkah aku ketika berkuasa? Adakah kuasa yang aku ada selama ini digunakan demi kepentingan agama, bangsa dan negara? Adakah wadah parti yang dipimpin boleh membawa ke syurga? Cari jawaban dalam 14 hari ini?

Muhasabah kedua, pemimpin-pemimpin yang terpalit dengan salah guna kuasa, rasuah, skandal seks dan lagi-lagi skandal lagi berundurlah. Sama ada sudah dibuktikan bersalah atau belum, calitan dan luka itu pasti ada.

Berikanlah peluang kepada muka-muka baharu untuk memimpin negara ini. Rakyat sudah teramat menderita dengan ujian wabak yang melanda ini. Tidak usahlah berpolitik lagi. Jika kamu benar-benar wakil rakyat, fikirkanlah kepentingan rakyat.

Kenapa cara berfikir kita tidak seperti cara berfikir negara maju. Walaupun mereka negara bukan Islam dan bukan beragama Islam, tetapi akhlak cara berfikirnya macam orang Islam. Bila rasa bersalah, terpalit dengan skandar, terus letak jawatan.

Bukan macam dalam kalangan kita, yang telah dibuktikan bersalah, dengan muka tak malu, terus mahu berada di puncak kuasa. Ini bukan akhlak Islam namanya. Pun bukan akhlak bukan Islam. Tetapi munafik yang tidak pernah kenal erti taubat.

Paling hina, sudah didapati bersalah. Tidak puas hati lagi. Merasakan dirinya tidak bersalah. Terus mahu berkuasa. Kalau tidak dapat juga, dia akan pastikan anak cucunya dapat menggantikannya.

Muhasabah ketiga, kebanyakan pemimpin parti atau wakil ini sudah kaya-raya belaka. Apa lagi yang dimahukan dalam hidup ini? Harta, rumah, kereta, sudah tidak terkira. Jangan ceritalah soal berapa isteri dan berapa isteri-isteri dapat. Apa lagi yang mahu dalam hidup ini? Tinggalkanlah sesuatu yang boleh dikenang rakyat, bukan dicerca rakyat, apabila telah tiada nanti. Hancur badan dikandung tanah, budi baik dikenang juga.

Muhasabah keempat, hidup ini akan mati. Walaupun umur panjang, akan mati juga. Kita nak bawa apa bila mati nanti? Teringatkan gurindam yang dihantar kawan-kawan berbunyi

Jangan bangga sangat dengan pakaian yang cantik dan mahal yang kita ada kerana pakaian terakhir kita nanti adalah kain kapan putih juga. Semua sama!

Jangan bangga sangat dengan kenderaan mewah kerana kenderaan terakhir kita adalah van jenazah dan papan keranda.

Jangan terlalu syok dengan tempat tidur, tilam yang empuk dan selesa kerana tempat tidur terakhir kita adalah di liang lahad di dalam kubur nanti.

Jangan terlalu ego dan sombong kerana mampu mempunyai rumah mewah sebab rumah terakhir kita nanti adalah kubur bertiang dua.

Jangan terlalu ego dengan pangkat, jawatan, harta dan darjat sebab bila mati semua itu tak dapat bawa masuk jugak dalam kubur pun, bekal yang ada pun hanya amalan kita sahaja.

Jangan terlalu bangga dan sombong dengan wajah yang kacak jelita kerana bila mati nanti wajah kita itu juga akan berubah. Jadi tengkorak semua. Pucat lesi, tulang je ada!

Sebenarnya, 14 hari sudah cukup untuk melihat perubahan itu, tidak perlu tunggu sampai sebulan. Kadangkala seminggu pun sudah cukup, kalau pun tidak sehari. Semua terpulang kepada diri sendiri. Mahu berubah atau tidak. Mahu bertaubat dengan sebenar-benar taubat atau tidak. Tepuk dada tanya iman.

Prof Dr Mohd Ridhuan Tee Abdullah